Kasio - Wikipedia, entziklopedia askea.\nKasio (latinez: Gaius Cassius Longinus; K.a. 85 - K.a. 42) Antzinako Erromako senataria izan zen, Zesarren kontrako konspirazioa hasi zuena hain zuzen ere.\nAntzinako Erroma, K.a. 85\nFilipos, K.a. 42 (39/40 urte)\nGaio Kasio Longino\nCassius Longinus (en)\nLucius Cassius Longinus (en)\nQuintus Cassius Longinus (en)\nCassii Longini (en)\nKasioren estreinako urteei buruz gutxi dakigu. Marko Brutoren arrebaorde batekin ezkondu zen. Filosofia ikasi zuen Arkelao maisuarekin Rodasen.\nBere lehen postua administrazioan Krasoren agintaldipean lortu zuen. Krasorekin Siria probintziara joanda, Krasoren estrategia militarra aldatzen saiatu zen. Base bat eraikitzea eraso zuzena baino hobesten zuen Kasiok. Krasok, halere, armada Carrhaeko gudura eraman zuen eta ondorioa erabateko suntsipena izan zen. Borrokan Kraso bera hil zen. Kasiok armadaren apurrak biltzea lortu zuen. Hurrengo bi urteetan, Kasio Siriako gobernaria izan zen eta mugak partiarren erasoetatik defenditu zituen. Zizeronek, Ziliziako gobernariak, Kasiori bere ahaleginak eskertu zizkion.\nErromara itzulitakoan, Zesar eta Ponpeioren arteko gerra piztu izanak Kasioren auziperatzea, estortsioa leporatuta, saihestu zuen. K.a. 49an plebeko tribuno izendatu zuten, eta Optimates-ekin bat egin zuen Zesarrek Rubicon ibaia zeharkatu zuenean. Ponpeioren itsas armadaren buruan, Sizilian garaipena eskuratu zuen. Ponpeioren porrota eta gero, Zesarrek atzeman eta amore ematera behartu zuen.\nEgipton Zesarren aldean borrokatu zuen ondoren, Erromara bueltatu zen, kargurik gabe. K.a. 44an, berriz, pretore peregrino izendatu zen. Marko Bruto pretor urbano izendatu izanak biziki samindu zuen, eta diktadorearekiko gorrotoa hazi zitzaion. Zesarren barkapena gorabehera, Kasio urrun nahiago zuen, eta Siriako probintzia hurrengo urterako agindu zion. Izan ere, Kasio Zesarren kontrako konspiratzaile sutsuena izan zen. K.a. 44ko martxoaren 15ean Zesar hiltzerakoan, Kasiok aurpegian sastatu zuen.\nZesarren hilketaren ondotik, Marko Antoniok eskuratu zuen boterea, eta iritzi publikoa hiltzaileen aurka bultzatu zuen. Senatuak Zireneko agintea eman zion Kasiori, Erromatik urruntzeko asmotan. Kasiok errefusatu zuen halako probintzia txiki baten gobernua. Erbestea Marko Antonioren diktadura baino nahiago zuela esanda, Siriara joan zen. Hala ere, Senatuak, Marko Antonioren atsekaberako, Siriako gobernari izendatu zuen Kasio.\nBigarren Triunbiratua osatzerakoan, Marko Brutok deitu zion Kasiori. Triunbiroak ekialdean erasotzea erabaki zuten. Marko Antonio eta Oktavio Mazedoniara joan ziren matxinoei aurre egiteko. Marko Brutok arrakasta lortu zuen Oktavioren kontra. Kasiok, ordea, Marko Antoniok garaituta eta Brutoren garaipena ezagutu gabe, bere burua hil zuen. "Azken erromatarra" deitu zion Marko Brutok, arranguratsu.\nWikimedia Commonsen badira fitxategi gehiago, gai hau dutenak: Kasio\nMultimedia: Gaius Cassius Longinus\nAzken aldaketa 10 uztaila 2019(e)an, 00:55(e)tan\nOrriaren azken aldaketa: 10 uztaila 2019, 00:55.


ureztapen / ureztatzaile\nureztatu (orobat urestatu g.er.), urezta(tu), ureztatzen 1 du ad eremu baten gainean ura sakabanatu; urez hornitu. ik garaztatu; ihinztatu.\nLandatu, nik egin nuen; ureztatu, Apolok; baina hazi, Jainkoak hazarazi zuen. Elizen arteko biblia 1 Ko 3,6\nArgindarra sortzeko, ura biltzeko eta ureztatzeko eraiki dira presak eta urtegiak. Berria - Gaiak 2006-03-14\nHan lur azpiko ura erabiltzen dute ureztatzeko. Berria - Euskal Herria 2004-08-05\nSugandilak eta arrabioak harrapatzen jardun, madariondora igo, landareak ureztatu. Josu Zabaleta «Jakintzaren arbola» - Pio Baroja - 144. orr.\nLorategia txukundu, arrosak kimatu eta ureztatu, eta pintura-eskualdi bat eman zion lorategiko aulkiari. Iñaki Mendiguren «Harry Potter eta sekretuen ganbera» - J.K. Rowling - 16. orr.\nUste dut ez dela ona loreak eguzki betean ureztatzea, egosi egiten direlako, eta halaxe esan nion. Ramon Saizarbitoria «Gorde nazazu lurpean» - 371. orr.\nUztak ureztatzeko erabiltzen diren sistemek lehortea bultzatzen dute. Berria - Gaiak 2004-07-06\nPentzeak ezingo dira ureztatu. Berria - Euskal Herria 2004-08-07\nIndietako mapa bat erakutsi zidan, non erdi aldean Paradisua ikus baitzitekeen, lau ibaiek ureztatua. Joan Mari Irigoien «Lur bat haratago» - 512. orr.\nEuri deslaiak eta ekaitz hegalariak, itsas-lehor guztiak ureztatzen eta blaitzen dituztenak. Xabier Amuriza «Gauzen izaeraz» - Lukrezio - 427. orr.\nZibilizazioaren egunsentia baino lehen, afrasiar estepa (Sahara eta arabiar basamortua) ongi ureztaturiko belardia zen. Iñaki Mendiguren «Historiaren azterketa II» - A.J. Toynbee - 421. orr.\nYemengo ekialdeko mendietatik jaisten ziren urak izugarrizko urtegi batean biltzen ziren eta handik herrialdeko eskualde handi-handi bat ureztatzen zen, labore-sistema intentsibo bati bizia emanez eta ondorioz biztanle asko mantenduz. Iñaki Mendiguren «Historiaren azterketa II» - A.J. Toynbee - 142. orr.\n-Ederki, eser zaitez; nik loreontziak ureztatuko ditut. Josu Zabaleta «Jakintzaren arbola» - Pio Baroja - 127. orr.\nEuria bidaltzen du lurraren gainera, soroak ureztatzen. Elizen arteko biblia Jb 5,10\nUr gardenez ureztaturiko leku zoragarri batera iritsi ziren. Askoren artean «Asisko Frantzizko, Asisko Klara» - 418. orr.\nSanker, kafeko zerbitzaria, ontzi bat urez bete eta zorua ureztatzen zebilen. Patxi Zubizarreta «Mirarien kalezuloa» - Nagib Mahfuz - 360. orr.\nNeskame bati ehogailu bat hartzeko agindu zion, eta loroaren kaiolapean aleak ehotzeko; beste bati kaiola ureztatzeko agindu zion. Patxi Zubizarreta «Mila gau eta bat gehiago» - Anonimoa - 31. orr.\nErrekastotik ura eskuen artean jaso, eta lasterka itzultzen ziren egur puskak ureztatzera. Karlos Zabala «Parisen sabela» - Emile Zola - 311. orr.\nHiri erdira itzuli naiz: bi erromes plazako iturri ederrean ari dira edan eta edan, eta aurpegi gorribeltzak ureztatzen. Piarres Aintziart «Santiago oinez» - 67. orr.\nGainez egin zuen urak edontzitik, eta koadernoa ureztatu. Jon Muñoz «Loroaren teorema» - Denis Guedj - 130. orr.\nJainkoaren santuak, zeruko graziaren ibai oparo bezala, jainko-dohainen euriz ureztatzen zituen guztiak, haien bihotzeko baratza bertuteen lorez edertuz. Askoren artean «Asisko Frantzizko, Asisko Klara» - 206. orr.\nZuzi gartsu bat zeukan bularraldean sutan, horditasun magiko batek ureztatzen zion arima, bizigogo berri batek eragiten zien bere kirioei. Patxi Zubizarreta «Mirarien kalezuloa» - Nagib Mahfuz - 140. orr.\nNik, une batetik bestera, bizitzaren aparraz ureztatuko ditut eragin ditudan zauriak. Juan Martin Elexpuru / Bego Montorio «Filosofia apaingelan» - Sade - 304. orr.\nSamurtasuna eta maitasuna egunero zaindu eta ureztatu behar dira. Luis Elberdin «Sexua noiznahi» - 160. orr.\nLehorrerako uzta egiten den tokietan, zergatik tematu horiek soro ureztatu bilakatzen eta horra ura eramateko azpiegitura handiak egiten! Berria - Euskal Herria 2004-06-03\nongi ureztaturiko (3)\nhektarea ureztatzeko (3); lurrak ureztatzeko (7)\nloreak ureztatzen (3)


Sagastia eta sagarrondoak | rufino iraola garmendia\n← Lehen eguna: igandea\n¡HOY TENGO UN BUEN DÍA! →\nSagastia eta sagarrondoak\nSagastiak sagasti izaten jarraitzen du, sagarrondo batzuk erauzi arren, sagarrondo bakoitza sagasti osoa baita, nahiz eta arbola guztiek forma diferentea izan. Denok gara zerbait handiagoren zati, baina zatia ere ‘dena’ da. Forma diferenteak ez du esan nahi azken hondoan bat ez direnik (urrezko katea eta urrezko eraztuna, formak forma, azken hondoan urrea dira), goragoko beste ‘unitate’ batean elkartzen baitira, sagarrak ‘sagasti’ unitatean batzen diren bezalaxe. ‘Izadi’ osoko elementu guztiak sare bakarrean uztartuak gaude.\nJoera handia du gizakiak bitasunak sortzeko, ‘kontrario pareak’ sortzeko. Adibidez, ‘egia’ eta ‘gezurra’… Baina horiek ere, erraz jabetuko ez garen arren, elkartuta daude goragoko unitate batean. Galtzek, eta gauza guztiek, beti aldeona eta alderantzia dituzte. Aldeonak eta alderantziak ez diete, ordea, galtzei bi izanarazten. Egiak eta gezurrak –edo zernahi kontrario parek−, espazioak eta denborak duten erlazio bera dute. Batak bestea inplikatzen du, katetoek hipotenusa eskatzen duten bezalaxe. Hizketa-modua da beste guztia, gure buruak (oraingoz) bestela funtzionatzen ez dakielako. Derrigorrezkoa du dena zatitzea.\nBestetik, badira ‘egia-gezurra’ kategorian sartzen ez diren elementuak. Esate baterako, ipuina ez da egia eta ez da gezurra; bien gainetik dago. Mitoa ez da egia eta ez da gezurra, parabola bat, edo ebanjelioa bera, ez diren bezalaxe. Aipatzen ari garen hori guztia hizkera sinbolikoa da, gizakiarentzat esanahi eta mezu transzendentalak dituena; aberatsa eta jakinduriaz betea. Hain zuzen, errorea eta hanka-sartzea izan dira horiek literalki ulertu nahi izana, mezuari eta azpian duten jakinduriari erreparatu gabe. Arriskua ere bikoitza da: literalki ulertu nahi duena, fanatismoan eroriko da; dena gezur huts dela uste duena, nihilismoan amilduko. Biak dira jarrera arriskutsu eta, nire uste apalean, kaltegarriak.\nErrealitate sozial eta kultural jakin batean sortzen den edozerekin ibili behar da kontuz, hori beste paradigma batean zeharraldatzerakoan. Bi hizkuntza diferentetan eskribituriko testuekin topo egitea bezala da. Nola ulertu, egoki eta zuzen itzuli gabe?\nEspazio eta denbora aldetik aski gertu ditugun adibide batzuekin jarraituko dut. Koka gaitezen XX. mendearen erdi aldean (kasik atzo goizean). Trumoia eta tximista zirenean, suari erramu bedeinkatua sartu eta atarian ur bedeinkatua bota ohi zuen gure amak. Edo maiatzaren 3an, erramu-egurrez egindako gurutzeak ipintzen ziren baserriko soro eta belardietan (kontzientzia-maila magikoaren garaiko gauzak, nahiz arrazionalismoan egon). Usadio horiek galdu direlako, nostalgiaz eta penaz egotea, hil ala biziko zerbait galdu dugulakoan, edo jokabide horri burla egitea, gure arbasoak (kasu honetan gurasoak) ezjakin eta atzeratu batzuk zirela esanez, biak dira jarrera gaitzesgarriak. Bietako edozein jarrerarekin identifikatzen bagara, gu gara ezjakinak. Sinbolismo horiek errespetatu eta ongi interpretatzea da jakintsua izatea.\nEsta entrada fue publicada en 1 Espiritualitatea/gogoeta y etiquetada 150522. Guarda el enlace permanente.\n2 respuestas a Sagastia eta sagarrondoak\nona, oso ona benetan.\neta gure herri ohiturei holan urreratzea, zoragarria!\nmayo 25, 2015 en 7:13 pm


Burdin bideak?, trenaren munduari ematen zaion argazki begirada - Albistea - Euskal Trenbide Sarea\nBurdin bideak?, trenaren munduari ematen zaion argazki begirada\nFundación de los Ferrocarriles Españoles Fundazioak, Euskal Trenbide Sareak eta Euskotrenek, maiatzaren 27ra arte bisitatu ahal izango den ‘Burdin bideak” argazki lehiaketaren 29. edizioan saritu, aukeratu eta aurre-aukeratu diren lanak aurkeztu dituzte gaur Zazpikaleak – Casco Viejoko geltokiko atarian.\nErakusketan, 18 herrialdetako 134 argazkilarik euren lanetan irudikatu duten trenaren mundu zabalaren 149 begirada islatzen dira: 41 argazki lan orijinalak dira, eta 108 formatu digitalean erakusten dira.\n2018 eta 2019 urteen artean hamabi geltoki hartuko dituen erakusketa, Fundación de los Ferrocarriles Españoles Fundazioak 1986tik antolatzen duen “Burdin bideak” argazki lehiaketara 62 herrialdetako 1.595 argazkilarik aurkeztu dituzten 3.697 argazkien artean egindako aukeraketaren emaitza da.\nSariketaren edizio honek Adifen eta Renferen babesa du, eta Ortiz taldeko Cosfesa, Elecor eta Ortiz Construcciones enpresen laguntza.\nErakutsitako argazkien artean, saritutako zazpiak azpimarra daitezke:\n• “Cuaderno de Vinh a Hue”, Cristina Bezanilla Echeverría – Lehen Saria, Kantabria eta Madril artean bizi eta lan egiten du. “Argazkia 2017an hartu zen, Bateratzearen Espresoa izenez ezagutzen den Hanoi eta Ho Chi Minh (Vietnam) arteko trenean, Vinh eta Hue arteko tartean. Trotean 14 orduko bidaia egin ostean, patuak hor jarri izan balit bezala, kameraren motxila hanka artean esnatu nintzen, eta emakume hori ikusi nuen, lo. Trenak, ametsen, ilusioen eta itxaropenen lekukoak, askatasun espazioak, denboran zeharreko bidaia batean gidatu ninduen.”\n• “Between Green and Blue”, Guanghui Gu – Bigarren Saria. 1978an jaio zen Txinako Zhejiang probintzian. Bere irudietan beti bilatzen du kokagune egokia mapan, angelu desberdin eta orijinalarekin, bere hiritik gertu igarotzen den abiadura handiko tren baten argazkiak islatzen duen bezala.\n• “Tent”, Armin Amirian – Egile gaztearen saria. 1995ean jaio zen Isfahanen, Iranen. “Trena beti izan da pertsonaia bat niretzat. Bere sorbalda gainean historia daraman pertsonaia... Leku batetik bestera pertsonak garraiatzen dituen pertsonaia... Pankarta Sarapardeh-eko artelana da (Denda esan nahi du), duela 35 urte inguruko argazkia... Zoritxarrez, bertan agertzen diren pertsonetako batzuk gerran hil ziren. Bai, horrela da… Kamerari eta ikuslearen begiei begiratzen dieten pertsonak… Euren azken irudia da, ospakizuneko argazkia… Gerra duela 35 urte inguru izan zen...”\n• “Tranvía hacia el mar”, Tete Alejandre – Akzesita. Caceresen jaiotako ikus-artista eta soziologoa. Bere lanean Lisboako hiri paisaiaren beste interpretazio bat planteatzen du, bere nortasun zeinuetako batean, tranbian, zentratuta.\n• “Estación Wadley, San Luis Potosí, Mexiko”, Pablo Elías – Akzesita. 1981ean jaio zen Buenos Airesen (Argentina), eta bertan bizi da eta egiten du lan argazki-kazetari gisa. Argazkia 2010ean hartu zuen Catorce udalerrian, “La Bestia” izenekoaren itxaronaldian. Izen hori ematen diote Mexiko hegoaldea eta iparraldea lotzen dituen eta Estatu Batuetara heldu gura duten migratzaileek erabiltzen duten karga-trenari. Irudiak, tren baten eta hurrengoaren artean dagoen itxaronaldia transmititzen du, leku horretan geldik dagoen denboraren irudi.\n• “Flaying the Train”, Majid Hojati – Akzesita. Kazetari, zine zuzendari eta gidoilaria, Iranen jaio zen 1985ean. Bere argazkia dokumental gisa definitzen du, inolako tratamendu grafikorik edo informatikorik gabea.\n• “Belice”, José Alberto Sánchez Porras – Akzesita. 1987an jaio zen Caravaca de la Cruzen. Bere irudia, Indian egin zuen argazki bidaia batean sortu zen, Udaipurretik egindako tren ibilbide luzean. Bertan aurkitu zuen Belice, esperientzia bila, jomuga finko barik, Txinako bere etxetik ihes egin zuen neska.\n“Burdinbideak” sariketaren edizio honetan 75 euskal argazkilarik hartu dute parte. Erakusketan hauen lan orijinalak ikusi ahal izango dira: Sara Berasaluce (Vitoria-Gasteiz); Estíbaliz Mugeta (Bilbo), eta Jesús María Rodríguez Cabañas (Leioa).\nEta formatu digitalean aukeratutako lanak hauenak dira: Ignacio Alés (Donostia - San Sebastian); Erika Barahona (Bilbo); Juan Carlos Carazo (Vitoria-Gasteiz); Arantxa Cortajarena (Donostia - San Sebastian); Miguel Angel Landáburu (Bilbo); Unai Momoitio (Areeta - Getxo); Lorea Morlesín (Vitoria-Gasteiz); Pablo Pérez Herrero (Urretxu), eta Mª Begoña San Pedro (Bilbo).\nBilboren ondoren, erakusketa Logroñoko, Zaragozako, Lleidako, Valentziako, Albaceteko eta Madrilgo geltokietan egongo da ikusgai 2020ko urtarrilera arte.\n“Burdin bideak” erakusketaren azken ediziotik 5,8 bidaiari baino gehiago igaro ziren, erakusketa ibiltariak izan zituen 18 hilabeteetan.\nFundación de los Ferrocarriles Españoles fundazioak jarduera asko antolatzen ditu, kulturaren munduak eta gizarteak orokorrean, trenaren sustapenean duen partaidetza bultzatzeko xedez. Gutxi dira kulturaren mundua trenaren indarrarekin erakarri duten garraiobideak eta modernotasuneko asmakizunak. Trena inguratzen duen unibertsoak idazleen, argazkilarien, musikarien, margolarien, eskultoreen edo zinegileen sorkuntzarako grina piztu du hasieratik, duela 200 urte baino gehiagotik.\n1986an sortu zen ‘Burdin bideak’ argazki lehiaketan, lurreko puntu guztietatik etorritako 35.000 argazkilarik hartu dute parte, 79.000 argazkirekin. 29 edizioetan aurkeztu diren lan guztien artean, 377 saritu eta 2.419 aukeratu dira, guztiak ere egileen paperezko jatorrizko lanak. Edizio bakoitzean aukeratutako argazkiek, 370 aldiz baino gehiagotan geltokietako atarietan antolatu diren erakusketa ibiltarietan hartu dute parte.


Muskizko Udalak 119.000 euro bideratuko ditu kultura eta kirol jardueretara ~ Blog de Petronor\nMuskizko Udalak 119.000 euro bideratuko ditu kultura eta kirol jardueretara\n21.4.22 Olaia Saralegi No hay comentarios\nMuskizko Udalak 119.000 euro bideratuko ditu Kultura jarduerak eta kirol programak egiteko. Dirulaguntzak apirilaren 29ra arte eskatu ahal izango dira urteko jarduera-programen kasuan, eta azaroaren 30era arte jarduera puntualak direnean. Dirulaguntzen helburua da abian dagoen ikasturtean garatu eta gauzatutako kulturaren eta kirolaren arloko proiektuek eragindako defizit ekonomikoa arintzea.\n119.000 euro horietatik Kultura Sailak 81.000 euroko aurrekontua izango du kirol programak eta jarduerak egiteko: 60.000 euro urteko kirol programak ordaintzeko, 5.000 euro Estatu mailako ligetako lehiaketetarako, eta 16.000 euro kirol proiektu eta jarduera puntualetarako. Aurten iaz baino 21.000 euro gehiagoko gehitu dira dirulaguntza hauetara.\nKulturaren arloko edo gazteei zuzendutako programa eta jardueretarako 38.000 euroko aurrekontua dago: 25.000 euro urteko programetara bideratuko dira, eta gainerako 13.000 euroak diruz lagundutako erakundeek antolatzen dituzten proiektu eta jarduera puntualetara.


Txakur gidarientzako sarbide berriak | Consumer\nTxakur gidarientzako sarbide berriak\nOstalaritzako lokaletan behar bezala jokatzeko trebakuntzak establezimendu horietara sartzea errazten du.\nLankide diskretuak eta ezinbestekoak dira. Gida- eta laguntza-txakurrak dira ikusmen- edo entzumen-urritasuna duten pertsona batzuen laguntza nagusia. Hala ere, legediak eta herritar batzuen gaitzespenak ez diete beti eman dagokien lekua. Legeak edozein leku publikotara sartzeko aukera ematen du, baina beste pribatu batzuk debekatuta daude. Ostalaritzako lokalak dira oztopo nagusietako bat, baina guztien ahaleginari esker, pixkanaka aldatu egin da egoera.\nOstalaritzako establezimenduetan zakur gidariak sartzeko, horretarako berariaz prestatuta egon behar dute. Bestela, lokal horietara sartu ahal izango da, nahiz eta aldi berean zakur horien laguntza behar duten pertsonak ukatu. Duela zenbait hilabete, ONCEk eta Espainiako Ostalaritza Federazioak (FEHR) “Lagundu erreserbarik gabe” sentsibilizazio-kanpaina jarri zuten martxan. Ekimen honen bidez, “txakur gidarien erabiltzaileek jatetxeetara, tabernetara, kafetegietara, hoteletara eta sektoreko beste establezimendu batzuetara sartzeko duten eskubidea bultzatu nahi da”.\nOstalaritzako lokaletan, aulkiaren ondoan leku diskretu bat hartzen dute, eta hotel bateko gelan, berriz, “zaunka egin gabe” jartzen dira.\nOstalariak berak kanpaina honen alde egoteak gida-txakurren erabiltzaileen aldarrikapenari funtsezko babesa eman dio. Horiek modu espezifikoan trebatzen dira halako establezimenduetan jokatzeko, non “beti leku diskretu bat hartzen baitute erabiltzailearen aulkiaren ondoan edo mahaiaren azpian”. Programa honen helburua txakurrak oharkabean pasatzea da, “janaria gertu egon arren”, gainerako bezeroek ere ikus ez ditzaten.\nArau jakin batzuk ikasteko, gosari edo bazkari batean nola jokatu behar duten ikasi behar da, baita hotel batean nola egon behar duten ere. Animaliak gela eta igogailuetan ibiltzeko prestatzen dira, behin gelan daudela, leku egoki batean jarri arte, “zaunka egin gabe”.\nHauek dira gehien lantzen diren alderdiak: portaera, izaera lagunkoia, garbitasuna eta zainketa higieniko eta sanitarioak. Zakurrak sei hilean behin aztertzen dira, eta albaitari-kontrol zorrotza egiten zaie, “berme guztiak dituen lagun izateko”, nabarmendu du ONCEk, eta txakurkumeek hainbat girotan eta hainbat pertsonarekin bizi dira.\nAbenduaren 7ko 3250/1983 Errege Dekretuak ikusmen-urritasuna duten pertsonen gida-txakurren erabilera arautzen du eta erabilera publikoko toki eta espazioetara sartzeko eskubidea aitortzen du. Osagarri gisa, autonomia-erkidego bakoitzak bere legeria du, nahiz eta gai jakin batzuei buruz ezer aurreikusten ez duen, Estatuko araudia aplikatzen da.\nLegeria horrek toki, ostatu, lokal, garraio eta establezimendu publikoetarako sarbidea aurreikusten du. Bereziki, ospitale publiko eta pribatuak eta asistentzia anbulatoriokoak. Arau hauek posible izan daitezen, funtsezkoa da zakurrak beren izaera eta osasun baldintzak betetzen dituztela ziurtatuko duen bereizgarri batekin identifikatzea.\nTxakurrak gaixotasunaren, oldarkortasunaren, garbitasun ezaren edo pertsonentzat arriskuren bat izatearen zantzuak baldin baditu, orduan bakarrik ukatzen ahalko zaio eremu horietara sartzea. Beste aukera bat muturrekoa erabiltzea eskatzea da, baina txakur gidaria da beti animaliaren portaeraren eta hirugarrenei eragin diezazkiekeen kalteen erantzulea.\nTxakur gidariak edozein espaziotan sar daitezen bultzatzeko, sozializazio-prozesua oinarrizkoa da. Hiru dira arrazarik egokienak: nekazari retrieverra, golden retriever edo inguruneen gurutzaketa eta artzain alemaniarra. Prestakuntza-prozesuak 18 eta 24 hilabete bitartean irauten du, familia batekin egonaldi bat egin, trebatu eta erabiltzailearengana egokitu ondoren.\nFamiliarekin igarotzen den denbora sozializazio-etaparekin bat dator, txakurrak pertsonekin bizitzen ikasi eta ingurunea ezagutzen baitu. Denboraldi horretan, instruitzen hasten da, garraio publikoan lehen aldiz mugitzen da edo dendetan sartzen da. 12 hilabetetik aurrera, zakurrak berariazko trebetasunak lantzen ditu eta zuzen ibiltzen, zintarriak seinalatzen edo oztopoak gainditzen ikasten du.\nAre gehiago, arrakasta ziurtatzeko, denboraldi horren amaieran txakurrak txakur gidari bati eskatzen zaizkion baldintza guztiak betetzen ez dituela erabakitzen bada, ez du lan hori egingo. Hezitako zakurren erdiak baino ez dira izaten gidari. Era berean, erabiltzailea hautatzea oso kontu handiz egiten da. “Animaliaren ezaugarriekin bat datozen” pertsona bat aukeratzen da, eta biek hiru asteko ikastaro batean parte hartzen dute elkarrekin lan egiten ikasteko.\nespazioak establezimenduak locales-eu perros guía-eu sarbide


Iruñeko eskola inguruak bizitegi-gune izendatzea eskatuko diote Udalari - Irunea - euskalerriairratia.eus\nIruñeko eskola inguruak bizitegi-gune izendatzea eskatuko diote Udalari\nEuskalerria Irratia 2018-10-04 12:48\nLau urteko haurra hil zuen auto batek astelehenean. Arg: @leire_medina\n8-80 plataformak premiazko eskaera aurkeztuko du osoko bilkuran trafiko istripuek eragindako heriotzak gutxitzeko hainbat neurrirekin.\nIruñeko 8-80 Plataformak iragarri duenez, premiazko eskaera aurkeztuko dute arratsalde honetan trafiko istripuek eragindako heriotzak gutxitzeko hainbat neurri proposatuta. Besteak beste, eta astelehenean auto batek harrapatuta hil zen umearen auziaren harira, eskola inguruak bizitegi-gune izendatzea eskatuko dute.\nLehenik, plataformak doluminak eman dizkio mutikoaren familiari, lagunei eta eskolari. Aitarekin Atarrabia etorbideko zebra-bidea gurutzatzen ari zela, auto batek harrapatuta hil zen lau urteko mutikoa.\nPlataformak azaldu du premiazko eskaeran eskola inguruak "neurri urbanistikoekin babesteko" exijituko diote Udalari, "ez bakarrik semaforo eta udaltzainekin".\nBeste eskaera hauek ere egingo dituzte: "eskola inguru guztiak bizitegi-gune izendatzea" eta Udaltzaingoak "bereziki zaintzea eskoletako irteera eta sarrera orduetan bigarren ilaran aparkatzearen debekua". 8-80 Plataformaren esanetan, "neurriok ezinbestekoak dira ezbeharrak eta heriotzak saihestko".\nLau urteko haur bat hil da Iruñean, ibilgailu batek harrapatuta\nEuskalerria Irratia 2018 urr 01 Iruñea\nAtarrabia etorbideko zebra bide batean gertatu da ezbeharra.\nEmakume bat harrapatu dute Ermitagainan\nEuskalerria Irratia 2018 urr 04 Iruñerria\nZortzi auto-istripu izan ziren atzo Iruñerrian. Horietako batean emakume bat harrapatu zuten Arcadio Maria Larraona kalean.


Martxoaren 2an murrizketa gehien izango dituzten herrien zerrenda\nEskola-kirolik gabe jarraitzen dute Derion, Oñatin eta Santurtzin\nEgoera epidemiologikoak bultzatuta neurriak aplikatzeko beharra duten 5.000 biztanletik beherako udalerrien zerrendan, berriz, udalerri bakarra ageri da: Ibarra.\nGeroz eta udalerri gutxiago daude eskola eta talde-kirolik gabe. Artxiboko irudia: EiTB Media\nJoko eta apustu-etxeak irekitzeko baimena ematea baztertu du EAEko Auzitegi Nagusiak\nEAEko 4 udalerrik eremu kritikoenean jarraitzen dute. Herri horietan, beraz, ezin izango dute eskola-kirolik egin, ezta joko eta apustu-lokalak ireki ere, Jaurlaritzak astelehen honetan kaleratu duen azken zerrendaren arabera. Lehenengoz, ez dago 5.000 biztanletik beherako udalerririk ebazpenean.\nEAEko Justizia Auzitegi Nagusiak eremu gorrian dauden udalerrietako taberna eta jatetxeei ateak irekitzeko baimena eman arren, gainerako neurriek, hala nola joko eta apustuetarako establezimenduei eta kirolari dagozkienak, bere horretan jarraitzen dute, hau da, azken 14 egunetan 100.000 biztanleko intzidentzia-tasa metatua 500 kasutik gora duten udalerriak hartzen dira kontuan.\nOsasun Sailak astelehen honetan neurri gogorrenen eraginpean dauden udalerrien zerrenda eguneratu du. Ostegunean 5 zeuden bertan, eta gaur, berriz, 3.\nHauek dira gune gorrian dauden 5.000 biztanletik gorako udalerriak:\nAraban ez dago udalerririk zerrendan.\nBizkaian 2 dira: Derio eta Santurtzi.\nGipuzkoan bakarra dago: Oñati.\nBestalde, egoera epidemiologikoak bultzatuta neurriak aplikatzeko beharra duten 5.000 biztanletik beherako udalerrien zerrendan, berriz, udalerri bakarra ageri da: Ibarra.\nEusko Jaurlaritzak astelehenetan eta ostegunetan argitaratzen ditu osasun-egoerarik larriena duten udalerrien zerrenda. Arestian esan bezala, hiri eta herri horietan, taldean eta eskoletan kirola egitea galarazita egongo da, eta apustu-etxeak itxita izango dira.\nUrtarrilaren 25az geroztik, udalerri guztiak perimetralki itxita daude eta funtsezko eginkizunetarako soilik baimentzen dira joan-etorriak, hala nola ikasteko, lanerako edo pertsonak zaintzeko. Dena dela, astelehenaz geroztik udalerri mugakideetara joateko aukera dago, jarduera sozioekonomikoetarako edo aire librean kirola egiteko.


Zientzia puntu-puntuan en Apple Podcasts\nNafarroako Unibertsitate Publikoaren dibulgazio zientifikoko podcasta.\nZientzia puntu-puntuan UPNA\nZe gertatzen ari da Mendebaldeko Saharan?\nMendebaldeko Saharan gerra hotsak entzuten dira berriz ere. Basamortuan jaiotako gazteak etsiturik dira eta armen bidea aukeratu omen dute 50 urte dirauen gatazka honi irtenbidea eman asmoz. Saharar herriaren esperantza bakarra emakumeengan dagoela uste du Carlos Vilchesek NUPeko soziologia doktoreak.\nXirmendu galduaren bila\nNola berreskuratzen dira aitzinako mahastiak XXI. Mendeko ardo berriak egiteko? Hainbat arrazoirengatik desagertu ziren mahats-barietateen bila joan gara. Arkeologiaren eta zientzia-fikzioaren arteko berreskuratze lan zehatza eta zorrotza ezagutuko dugu atal honetan. Retroberrikuntza deitzen dio Gontzaga Santesteban NUPeko irakasleak eta mahastizaintzan adituak.\nBirusak eta bakterioak izurrie aurre egiteko?\nGizon-emakumeok betidanik izan diogu beldurra laboreetako izurriei, eta hamaika modutara saitatu gara zomorroak akabatzen. Izurriteen kontra egin al daiteke pestizida kimikoak erabili gabe? Iñigo Ruiz de Escudero entomologoak 20 urte daramazki NUPen birusekin eta bakteriekin biointsektizidak garatzeko lanetan. Zertarako? Bada pestizida kimikoei alternatiba bat emateko.\nZertan dira balore demokratikoak pandemia garaian?\nAldatu al dira balio demokratikoak gazteengan pandemiarekin? Koronabirusa lehertu zenetik aldatu al dira hiritartasun gaitasunak? Zer diote unibertsitatean hasi berriak diren gazteek? Horixe neurtu nahi izan dute Nafarroako Unibertsitate Publikoko ikasleen artean egindako ikerketan. Unax Flores psikologoarekin eta Maider Pérez de Villarreal etologoarekin mintzatu gara.\nZer da zientzia zuretzat?\nEzin uka, zientziaz inguraturik bizi gara, zientziaz blai. Transgenikoez mintzatzen gara azokan, klima aldaketaz nonahi, dopinez lagunartean, kimikoez ile-apaindegian... Gizakiok erabaki asko hartzen ditugu egunerokoan eta horiei aurre egiteko irizpideak behar ditugu. Martin Larrazak, Nafarroako Unibertsitate Publikoko errektoreordeak lagunduko digu zientzia deritzon hori zer den ulertzen.\nEredu matematikoek minbiziaren kontra?\nEredu matematikoek minbizia hobeto ezagutzen lagundu al dezakete? Gaixotasun kroniko bat izateko arrisku-faktoreak azter ditzakete ekuazioek? Aritz Adin matematikariak lagunduko digu erantzunak bilatzen. Gaixotasunen irudikapen kartografikoan egiten du lana berak. Minbiziagatik – eta beste gaixotasun kroniko batzuengatik – hiltzeko arriskuaren patroiak kalkulatzeko aplikazioa jarri du martxan NUPeko bere ikerketa taldeak.\n© Copyright 2021 UPNA


Idazleak - Juan Luis Zabala Artetxe - Laginak - Bizikleta andregai\nJuan Luis Zabala Artetxe > Laginak\nEz zen Eddy Merckxenaren modukoa. Ez zen karrerakoa, ez zuen kanbiorik, eta koadroa ere ez zuen triangelu formakoa, u baten tankerakoa baizik. Baina bizikleta harekin Urrategiraino gelditu gabe igotzea lortu nuen, arnasestuka azken maldetan baina ondo, oso gustura, Eddy Merckx Mont Ventouxko etapa gogoangarrian bezala.\nGure etxepeko laugarren pisukoen etxean haien lehengusina bat zegoen egun haietan, udako oporrak pasatzen. Aintzane zuen izena, Elgoibarkoa zen eta bederatzi urte zituen, nik baino bi gutxiago. Ile luzea zuen, gorputz argala, eta irri egiteko modu berezi bat, bihurria baina samurra. Nik ezin nuen Aintzane burutik kendu, baina ez nintzen berarekin hitz egiten ausartzen.\nBehin ni, beti bezala, bizikletarekin etxe atarian gora eta behera nenbilela, aurrean jarri eta "Ezetz harrapatu" esan zidan Aintzanek, bere irri paregabe hura erakutsiz. Nik harrapatzeko keinua egin eta gero aldamenera jo nuen, ez harrapatzeko. Zirrara handia eragin zidan Aintzaneren ateraldi hark, baina gero ez nekien zer gehiago egin harengana hurbiltzeko. Lotsatuta, urduri, beheko auzora joan nintzen bizikletan ibiltzen jarraitzera. Nik uste dut berak ere nahi zuela nire adiskide egin, baina nik ez nekien nola hurbildu berarengana, eta izua nion haren aurrean zer esan eta zer egin jakin gabe gelditzeari.\nNire esna-ametsetan Aintzanerekin Urrategiko igoeraz hizketan irudikatzen nuen neure burua. Nire kirol balentria guztiak eskaini nahi nizkion, baina ez nekien nola.\nUrrategiko aldapak nire jaiotetxe atarian du hasiera, baina Azkoitian badira Urrategiren gisako beste hainbat mendi-auzo, errepide aldapatsu baten amaieran kokatuak. Urrategi bezala igo nituen haiek ere, oinak pedal gainetatik kendu gabe: Kukuerri eta Xuxula Urrategi baino errazagoak dira; Madariaga, Elosu eta Martittek, aldiz, aldapa gogorragoak dituzte. Baina haietan ere nire borondatearen egokortasuna nagusitu zen.\nBizikletari lotutako amets eta ekintzetan aurrera egin banuen ere, Aintzaneren adiskide izateko bidean ez nuen gisakorik lortu. Gainera, aldameneko auzoko mutil koadrila bat hasi zen gure atari aldera etortzen, ohol-gazteluetan jolasteko aitzakian baina, benetan, Aintzanek erakarrita nire ustez.\nMutil haiek ni baino trebeagoak ziren neskekin harremanetan. Aintzaneri eta Arantxari -gure etxepeko laugarren pisuan bizi zen Aintzaneren lehengusinari- adarra jotzeko trikimailu guztiak erabiltzen zituzten: ohol-gazteluetara harriak igo eta handik harrika hasten zitzaizkien batzuetan, txokoren batean ezkutuan gorde eta bat-batean oihuka eta espantuka agerturik sekulako sustuak ematen beste batzuetan... Ez dakit orain nolakoak diren, baina garai hartan horrelakoxeak izaten ziren neska-mutilen arteko gorabeherak.\nNik, besterik ezin eta, bizkletaren eskulekuari heldu nion tinko, Aintzanerengana iristeko ahaleginik eraginkorrena bizikleta gainean aldapa gogorrei aurre egitea balitz bezala. Banekien ez zela hori biderik zuzenena, eraginkorrena, baina modu lauso, zehazkabe eta inozo batez pedalkadaz pedalkada Aintzanerengana hurbiltzen ari nintzela sinesten nuen, edo sinetsi nahi behintzat, eta borondate tinkoz jarraitu nuen nire bizikleta ibilaldietan mugak urratzen.\nElgoibar, Aintzaneren herria, Azkarateko gaina pasa eta handik behera jaitsita dago. Azkoitiko auzo guztiak behin baino gehiagotan igota nituen eta pentsatu nuen jauzia egiteko unea zela. Beldurra ematen zidan, ordea, bizikletan Elgoibarraino joateak. Haraino iristea ez zen zaila, Azkarateko igoera menderatua bainuen, baina Azkaratetik Elgoibarraino jaitsiz gero, handik berriro Azkarateraino igotzeko gauza izango al nintzen? Ez al zen gehiegi izango?\nBazkalondo eguzkitsu batean ekin egin nion bideari. Zirrara handia sentitu nuen Azkarate gainetik pasa ondoren Elgoibar aldera jaisterakoan. Elgoibar, garai hartan, oso herri urruna iruditzen zitzaidan. Azpeitira, Zestoara, Zumaiara eta Urretxu-Zumarragara iritsia nintzen nire ibilaldietan, baina Elgoibar, herri horiek ez bezala, Azkoitia inguratzen duten mendien bestaldean dago, lur bat haratago. Elgoibar beste mundu bat zen. Eta Aintzaneren herria!\nGogorra da Elgoibartik Azkarateko gainerainoko aldapa, eta oso larri ibili nintzen azkeneko kilometroetan, baina, egoskor, lortu nuen hura ere hanka lurrean jarri gabe igotzea. Neure kabuz Elgoibarraino iritsi izanaren poz beteak hartua jaitsi nintzen Azkaratetik Azkoitira.\nBiharamunean, nire balentriak animatuta eta, besteetan ez bezala, Aintzaneri zer esana banuela iritzita, bizikleta Aintzaneren aurrean gelditu eta hitz egitera ausartu nintzen.\n-Ba al dakizu noraino iritsi nintzen atzo bizikletan?\n-Zure herriraino, Elgoibarraino.\n-Nork esan dizu hori? -erantzun zidan, bere betiko irri ederra agerian-. Ni Markinakoa naiz, eta Elgoibar, gainera, ez zait batere gustatzen. Elgoibarra eskolara baino ez naiz joaten.\nEz nekien zer esan, baina ez nuen beste ezer esan beharrik izan, aldameneko auzoko mutilek eten baitzuten solasaldia.\n-Begira, begira, Aintzanek nobioa zaukak -esan zuen irriz mutiletako batek.\n-Nobio karrerista! -gehitu zuen beste batek.\nAztoratuta alde egin nuen handik. Atzera begiratu nuenean, aldameneko auzoko mutilak Aintzane eta Arantxarekin hizketan ikusi nituen. Harrien eta sustuen bitartez, adiskidetasun patxadatsuago batera helduak ziren, itxuraz.\nElgoibarren egona nintzen inoiz, gurasoekin, baina Markina ez nekien ezta non zegoen ere. Mapa bat erosi nuen. Elgoibartik Markinara joateko beste mendate bat pasatu behar dela irakatsi zidan mapak: San Migel; eta, guztira, Azkoititik Markinarainoko joan-etorriak 48 kilometro inguru dituela, Azkoititik Elgoibarrarainoko joan-etorriak halako bi.\nBeldurrez ekin nion San Migelgo igoerari, baina, zorionez, uste baino samurragoak ziren aldatzak. Gainera iritsitakoan Bizkaian sartzen ari nintzela erakutsi zidan kartel berde handi batek. Zerua gero eta ilunagoa ikusteak zalantzak piztu bazizkidan ere, Aintzaneren herritik hain gertu ezin nuela amore eman pentsatu eta aurrera egin nuen. Kezka handiz baina zirrara sarkor batez jaitsi nintzen handik Markinara. Dena zen berria, dena zen misterioa, ez nekien zerekin egingo nuen topo hurrengo bihurgunearen ondoren. Markinara iritsitakoan, etxetik 24 kilometrotara nengoen, aski nekatua ordurako, hodeien mehatxu gero eta nabarmenagoak estutua. Geroztik Parisen, Berlinen, Xauenen, Liman eta beste hainbat lekutan egona naiz, baina uste dut egundo ez naizela Markinara iritsi nintzen unean bezain etxetik urrun sentitu, ez sentituko ere honezkero, joaten lekura joaten naizelarik ere.\nSan Migelera baino lehen hasi zen euria. Etxera iristea beste ametsik gabe eragin nien pedalei, masailan behera euri tantoak eta negar malkoak nahasten zitzaizkidala. Irrist egiteko beldurrez jaitsi nintzen San Migeldik Elgoibarra, eta Elgoibartik Azkaraterako igoera izugarri neketsua egin zitzaidan, amaiezina. Neka-neka eginda eta hoztuta iritsi nintzen etxera, dardara batean. Errieta gogorra egin zidan amak ("Zu ez zaude burutik sano!"), baina ez nion esan noraino iritsia nintzen.\nBiharamunean ezin eman izan nion nire balentriaren berri Aintzaneri, familiarekin batera Markinara itzulia zelako, Arantxak esan zidanez. Aldameneko auzoko mutilak ere ez ziren gehiago agertu gure atari aldean. Arantxak ez zuen Aintzanerenaren moduko ile luzerik; eta, batez ere, Arantxa ez zen kanpokoa.\nAste bereko egun batean, eguraldi askoz hobez, berriro egin nuen Markinarainoko bidea, han akaso Aintzane ikusiko nuelako esperantza inozoak animatuta.\nBidean, Elgoibartik San Migelera igotzen ari nintzela, eskolan aurreko ikasturtean irakurri genuen ipuin bat etorri zitzaiadn gogora. Ipuinean, dagoen tokitik lasterka abiatzen bada, ibiltzen dituen lur guztiak berarentzako izango direla agintzen dio deabruak nekazari bati. Laster egin eta laster egin, lur sail handiak igaro ondoren, lehengo tokira itzultzen da nekazaria, akituta, leher eginda, hilzorian. Hil baino lehen, lurrean egindako zulo txiki bat erakutsi eta "Hauxe da behar duzun lur guztia" esaten dio deabruak.\nIpuineko nekazariak bezala, nik ere, neure bizikletan pasatu ahala inguru haiek guztiak, errepide zatiak, bidegurutzeak, mugarri eta seinaleak, bide ertzeko nahiz haruntzaxeagoko baserriak, baratzeak, pinudiak, sagastiak, gereziondoak, zelaiak, errekazulo eta muinoak, denak neure egiten nuela sentitzen nuen, barruraino neure. Baina, ipuineko nekazaria ez bezala, neure goputza kontrolatzeko gai nintzen, etxera onik eta osorik iristeko gauza, nire bizikleta fidelaren laguntzarekin.\nEz nuen Markinan Aintzane ikusi. Baina hurrengo egunetan ere bizikletan inguruko eta ez hain inguruko herrietara eta auzoetara joaten jarraitu nuen, bizikletaren eskulekuari estu atxikia. Neure egin nituen Eibar, Deba, Zarautz, Andoain, Tolosa, Beasain, Arrasate eta horien inguruetako auzo eta herri txiki eta handi, mendate eta errekazulo, baso eta zelai, errepide eta bazter guztiak, gaur egun ere, Markina bezalaxe, halaxe sentitzen ditudanak, barruraino neure.\nEz nuen Aintzane gehiago ikusi, ez uda hartan eta ez geroago ere.\nBehin lagunartean neska kontuetan ari ginela, ea nik andregairik banuen galdetu zidan lagunetako batek. Lotsaturik, ez nekien zer esan, baina ez nuen ezer esan beharrik izan.\n-Honen andregaia bizikleta duk -esan zuen beste lagun batek.


Bizikleta denda batean lapurreta egin dute bart - Maxixatzen.eus\nBizikleta denda batean lapurreta egin dute bart\nMaxixatzen.eus 2018-04-11 20:52\nGoizean goiz bizilagun batek Ertzaintzari deitu dio Trino de Uria kaleko bizikleta denda bateko erakusleihoa hautsita zegoela esanez. Ordea, Ertzaintza eta dendako jabea bertaratu direnerako, lapurrak ihes eginda zeuden.\nAntza, goizeko 04:30ak inguruan izan da lapurreta, eta hiru bizikleta elektriko eta bestelako materiala lapurtu dituzte. Guztira, gutxienez, 7.000 euroko galera izan daitekeela uste dute dendako arduradunek. Dendako alarma jarrita zuten arren ez du jo lapurreta gertatu den unean; Ertzaintza gertatutakoa ikertzen ari da.\nDendako arduradunak herritarrei ohartarazi nahi izan die horrelako lapurretetatik datozela askotan Interneten aurkitzen dituzten bizikleten prezio merkeak: «Mauka horien atzean askotan zer dagoen ikustarazi nahi diet herritarrei», azaldu du bizikleta dendako arduradunak.


Deikagest Renteria | Fabrikazio mekanikoa\nDBHren oinarrizko konpetentziak behar bezala lortu ez dituzten ikasleek ikasketa arautuekin jarraitzea edo, hala badagokie, kalitatearekin lan-munduratzea bultzatuko duten prestakuntza-ekintzak dira. Oinarrizko Lanbide Heziketa izango da hemendik aurrera nagusi izango den plangintza.\nFabrikazio mekanikoaren osagarri operatiboak, txirbil-arroketa bidezko makanizazioa.\nPrestatu makinak eta sistemak mekanizatzeko jarraitzea.\nMakina-erreminten, makinen eta tresnen prestaketa mekanizazio eragiketen bidez.\nZENBAT IRAUPENA IZANGO DU?\n2.000 ordu guztira bi ikasturtetan banaturik. Bigarren ikasturtean zehar Enpresetako praktikak daude: Oinarrizko Lanbide heziketako irakaskuntza-ikaskuntza prozesuko funtsezko elementu bat dira.\n• Ekipo elektrikoak eta elektronikoak. (192 o.)\nSoldadura – Galdaragintza aukera:\n• Makina-erremintarekin egindako oinarrizko eragiketak. (168 o.)


Egonaldiaren nondik norakoak:\nMagiaz betetako inguru honetan eta naturarekin harreman zuzenean, familiaz gozatzeko aukera paregabea eskaintzen dugu. Eta horretarako haur, gazte eta helduei bideratutako ekintza eta dinamika dibertigarriz osatu dugu programazioa.\nJolasean dibertitzeaz gain, euskal kulturan sakonduko dugu, sormen tailerren bidez imajinazioari hegan egiten utziko diogu eta inguratzen gaituzten mendi magaletako ibilaldien ondotik, bainuetxeko ur gazietan murgilduko gara. Sorpresaz betetako gaubelak eta betirako gure bidai maletako txokorik kuttunenean gordeko dugun esperientzia ahaztezina igarotzeko aukera eskaintzen dugu.\nEkainaren 27-tik Uztailaren1-era.\nZer eskaintzen dute gure egonaldiek?\nPentsio osoa: gosari, bazkari eta afariak barne ( intolerantzia edota alergi kasuetan dieta bereziak)\nBertako hezitzaile eta arduradunek izango dute programatutakoa dinamizatu eta antolatzeko ardura.\nEkintzak aurrera eramateko beharrezkoa den material guztia.\nFamilia bakoitzak bere logela propioa izango du, bainugela barne.\nEz da sartzen:\nLehendabiziko eguneko gosaria eta bazkaria eta azken eguneko afaria.\nkontratatutako otorduetatik kanpoko kontsumizioak.\nMaindireak eta esku-oihalak.\nPREZIOA PERTSONAKO PENTSIO OSOAN:\nHelduak: 262 euro\n14 urtetik beherako haurrak: 241 euro\n0-3 urte bitarteko haurrak: 0 euro\nFamilientzako asteburu antolatuak\nJolasean dibertitzeaz gain, euskal kulturan sakonduko dugu, imajinazioari hegan egiten utziko diogu eta inguratzen gaituzten mendi magaletako ibilaldien ondotik, bainuetxeko ur gazietan murgilduko gara. Sorpresaz betetako gaubelak eta betirako gure bidai maletako txokorik kuttunenean gordeko dugun esperientzia ahaztezina igarotzeko aukera eskaintzen dugu.\nOtsailetik Igandera bitarte.\nBost pertsonentzako 5 logela, Sei pertsonentzako logela bat eta, zazpi pertsonako beste logela bat. Bakoitzak bere bainugela barne.\nHelduak: 97 euro\n14 urtetik beherako haurrak: 87 euro


Argia :: Maila oneko finalean Estiballes koska bat gorago\nKultura Bizkaiko Bertsolari Txapelketa\nFinaleko gaztetasuna eta txapela lortzeko bide irekia bistakoak ziren BECen, 4.200 ikusleren aurrean, zortzi finalistak oholtzara igo zirenean: Etxahun Lekue, Arkaitz Estiballes, Beñat Ugartetxea, Jone Uria, Peio Ormazabal, Miren Amuriza, Onintza Enbeita eta Eneko Abasolo “Abarkas”. Aurreko txapeldunak finalean aritu gabe, eta zortzitik bost finalista berri izanik, bazen beldur halako bat maila emango zuten. Baina bertsolariek saio ostean esan zutenez, finala “duina baino gehixeago” izan zen, eta “balekoa baino maila altuagoa” eman zuten.\n(Dani Blanco) 17:30ean argiak ilundu eta txapelketako argazki muntaia ikusi genuen oholtzako pantaila handian (eskualdetako txapelketak, kanporaketak, finalerdiak…). Jendeak, euren eskualdetako bertsolariak, euren faboritoak… ikustean txalo jotzen zuen. Modu aproposa izan zen giroa berotzeko, ezen hunkigarria izan baitzen finalera heldu aurreko bidea gogora ekartzea. Izan ere, uda aurretik eskualdeetako txapelketak bukatuta, udagoiena hasi berri ekin baitzioten Bizkaiko bertsolariek txapelketari. Estiballes besteak baino koska bat gorago\nAkatsik gabeko saioa egin zuen Arkaitz Estiballesek, eta lan denak txukun eginagatik, koskarik handiena kartzelakoan atera zuen, “hotza etorritakoan jantzitako txaketan telefono zenbaki bat topatu duzu” gaiari erantzunda: “Lau urtez egon naiz kartzelan ta gaixotu egin naiz aurten. / Horrexegatik epaile batek kartzelaldia dit eten. /Konfinatuta nago Parisen, / gogoan kontra hemen bizitzen. / Ta eskuak dauzkat hozten. / Txamarran sartu ditu eskuak, ta begira zer dan irten. / CNIko bi poliziak aspaldi eman zidaten. / ‘Arazoren bat bada, gizona, / zuk lasai deitu ezazu hona’. / Horixe esan ziguten. / Ta atxilotu ninduten” bota zuen. Honela ekarri zuen bigarrena: “Aspaldi hontan kalean nago baina enabil oso baikor: / nire atzetik ustekabean beti kotxeren bat dator. / Gaurkoan ere ze katxondeo: / C4 bat ta bi Ford Mondeo, / neure atzetik egoskor. / Telefonoa hartu dut eta zenbakira deitu bizkor. / Beste aldetik ahots goxo bat: ‘Ministerio del interior’. / Ta esan diot: ‘naiz Iurrebaso, / zuk ezagutzen nauzu akaso’. / ‘Ahora se pone, sí señor’. / Baina ez da jarri inor”. Eta hirugarrena: “Atzetik gizon batek esan dit: ‘Telefono hori laga’. / Ez da euskalduna baina, ordea, ondo egiten du euskara. / ‘Telefono hori erreta dago, / eta ez deitu horra gehiago. / Ez zaitez bihurtu traba. / Baina prozesu berri hau ere, trabatuta dago hara, / ta gure ustez hor bertan ere zu garrantzitsua zara. / Bi aste barru berriz Genevan, / orain lau urte egin zen eran, / joan helbide honetara, / ta han elkartuko gara’”.\nGainerakoek ere ondo bete zuten euren beharra, batzuetan hobexeago, besteetan beherago. Hori bai, nork bere estiloan, zein baino zein: Etxahun Lekue puntuak biltzen-biltzen, ariketa guztietan, teknika zuzen-zuzen eta bizkaiera freskoan; Miren Amuriza, bertsomolde gozoz, publikoaren bihotzetara helduta; Onintza Enbeita, ofizioko saioetan bere rolean ederto sartuta; Beñat Ugartetxea, bertsolari zirtolarien paperean, plazako kantari legez; Jone Uria, zirikatzaile ofiziotan; Peio Ormaetxea, natural-natural; eta berdin Eneko Abasolo, barru-barrutik eta urteetan egindako lana erakutsi guran.\nHasierako agurrak kantatu eta ostean, saio puntuagarria etorri zen. Ondo hasi zuten zortziko handiko ariketa Estiballesek eta Lekuek, euskara ikaslegai etorkinen paperean, gehiegi arriskatu gabe, txukun. Hasierako asmoa bete egin zuten biek ere; akatsik egin gabe saioa konfiantzaz hasi gura zuten, nolabait, eta elkarren kontra egin barik, biak bietara kantuan ibilita, konfiantzaz hastea lortu zuten, bai eta gainerako bertsolariei konfiantzarako bidea ematea ere. Zortziko txikiko ariketan Lekuek eta Uriak egindako saioa da aipagarria. Banatu zirela eta, despedida egin omen zieten lagunek, eta ordu txikitan diskoteka berean topo eginda, Jone Uria zirikatzaile etorri zen: “Garai zaharretan legez, banator galdezka: / Aupa soltera nago, zu ere bai, ezta?”. Etxahun Lekuek ondoren: “Neuk be gurago zaitut, maitale bezala”. Ateraldi polita izan zuen Uriak beste behin ere hirugarren bertsoan: “Bigarren parte on bat, nola ez espero, / lehenengoa hain txarra irten eta gero”. Ormaetxea eta Estiballes sonotonea behar zuten zaharren paperean ari zirela, ahotsa ederki baliatu zuen Estiballesek, gora egiten zuelarik lagunak entzutea gura zuen hitzak aipatzean, eta behera, berriz, lagunari gustatuko ez zitzaizkion berbak esatean. Ateraldi polita izan zuen Ormaetxeak, berak entzun gura zuena zer zen erantzunda. Lehen ere esan dugu Enbeita bere paperean sartuta ibili zela ofizioetan, eta azken puntu ederra utzi zuen, kasurako, urteetan kartzelatik ihes egiteko zuloa egiten ibilitakoaren ahotik: “Nahiz ta kondena amaitu zuloa baino lehen, / eguzkiagaz amets egin nahi dot hemen”. Hamarreko txikiko ariketan, Uriak eta Estiballesek egindako ofizioan banatu ziren puntu gehien. Keinu egin zioten, oholtzatik, biek ere kantukide duten Fredi Paiari eta haren lagunei. Lekuek ere Gabon gaua lanean pasatu behar zuen medikuaren paperean ariketa txukuna egin zuen, goitik beherakoa. Banandutako aita zen Enbeita ariketa horretan, Ormaetxea semeari bisitan joandakoa, eta diskurtso sinesgarria ondu zuen Enbeitak: “Kustodia konturik gaur hemen ez aipa, / hori umeentzako konplikaua baita. / Gauzak holan eztira, semea, neuk nahita. / Haserrea gaindituz behar nozu maita, / zuri gustau edo ez neu naz zure aita”. Puntuari erantzutean ihesaldi bat edo beste kenduta, ale politak ere entzun ziren. Goraipatzeko, bere-bere estiloan Beñat Ugartetxeak utzitakoa. “Zenbat urtegaz hasi zinen zu bertsotan?” bota zuen gaijartzaileak eta: “bigaz amesten edo nengoela lotan, / bostekin aitarekin behiak jezten kortan, / ta atzeko hauekin txosnetan askotan”. Estiballes eta Lekue nabarmendu ziren bakarkako lanetan, biak ere “Izarren hautsa” doinuan kantari. Lehena, desguazean topatutako lehenengo kotxeari kantari aritu zen. Honela ondu zuen saioko bertsorik puntuatuena: “Retrobisore bat behar dut ta, desguazeraino goazen, / hara helduta puntu batera, joan dira begiak zuzen: / aiba hor dago Opel Corsita, / garai batean bezain polita, / eta hasi naiz hunkitzen. / Gogoratuaz festarik festa, nola ginen gu ibiltzen. / Baina larregi sakatu nion, ta noski, motorra hil zen. / Oraindik dauka Bilboko plaka, / ta ‘Nuklearrik? ez’-en pegata. / Eta hasi naiz oroitzen, / zeinen zoriontsua nintzen”. Nabarmentzekoa da bertsolariak deskribapenetarako duen gaitasuna, eta erreferentziak bertsoetara ekartzekoa, askotan, errima bihurtuz, gainera. Etxahun Lekue, berriz, armairuaren aurrean, umetxo baten ahotik aritu zen, paperean ederto sartuta. “Pijama jantzi eta eskuan hiru-lau pelutxe lodi, / loak hartzeko kontaten deustez amak hiru-lau istori. / Ta telebistan zenbat marrazki, / burruka, odol-putzu ta guzti, / bada nahiko kategori. / Oin armairuan entzunak dodaz soinu arraro bat edo bi, / ta urruma bat, ta horregaitik nau beldurrez gori-gori. / Baina mamurik ez dagoala, / ta loak hartu gagiazala, / dinoskue ume askori. / Ta orduan, zer da hori?” eta “Ama hor zer dau? egiten deutset nik egunero galdera. / Zabaldu eta: ez dago ezer, berak erantzun ostera. / Baina zeozer ziur badago, / ta horregaitik ikaraz nago. / Hortik urtengo ete da? / Amets gaiztoak dodaz gauero, gauero nabil artega. / Gurago neuke beste norabait ikustea irteera. / Urten orduko hortik barrutik, / korrika joan behar dot hemetik. / Noan betiko antzera, aita ta aman ohera”. Miren Amurizak eta Jone Uriak ere ariketa polita egin zuten, gaiei originaltasunez erantzunda.\nBuruz burukoan, bertsokide eta lagun, Lekuek eta Estiballesek keinu ederra egin zieten bertsozaleek ondo ezagutzen dituzten Kristina Mardarasi eta Justori, txapelketako saioetara koadernoa eskutan doazen zaleen ahotik kantari. Publikoa bezain hurbil aritu ziren kantari bi bertsolariak.\nSari-banaketa ere hunkigarria izan zen: eskuak oinarri hartuta lanean aritutakoei eskerrak emateko bideoa, txapela janztea, “Aita Luis”en bertsoa, eskaintzak, malkoak, irriak, besarkadak…\n�Hurbiletik kantatuta asmatu neban�\nTxapela jantzi eta biharamun iluntzean, Arkaitz Estiballesen hurreko lagunartera bildu gara, harekin hitz batzuk trukatuta txapelketaren, finalaren zein bertsolaritzaren inguruko gogoeta batzuk batu guran. Bazkaloste goxoa luzatuta lasai zeuden Arkaitz, umeak, hurrekoak… ganberroenek ekarritako konfeti artean. Berbetarako tartea ostu diogu, aparteko mahaitxoan.\nFinaleko momentu hunkigarriez galdetu eta hiru ekarri dizkigu: lehenengoa, hasi aurretik ikasle izandako Peio Ormazabal hartu eta oholtzara eraman zuenekoa, bertan elkarrekin eserita elkarrekin bizi izandako unea berezia izan zen, seguruenik, bientzat; bigarrena, buruz burukora Etxahun Lekuerekin pasatu zenekoa; izan ere, elkarrekin entrenatu dute, eta sarri-sarri kantatzen dute “buruz buru”; hirugarrena, noski, txapela jantzi ziotenekoa. Luis Baraiazarrak txapela jantzi zionean atzera begira jarri ere jarri zela aitortu digu Arkaitzek. “Aita Luis” bera askotan izan du epaile, eta nolabait, bertsotan egindako bidea gogoratu zuen Arkaitzek. Asko hunkitu da Arkaitz prentsako argazkiak ikusita, une politak bizi izan zituen BECen.\nSortzeko momentuetan sufritu egin bazuen ere, oholtza gainean gozatu egin zuela diosku Arkaitzek, asko hitz egin zuela kantukideekin, jendea ikusi egin zuela: lagunak, aita-ama… eta gainerakoen bertsoak ere entzun zituela.\nZertan asmatu zuen eta “hurbiletik kantatu nebala, horretan asmatu neban” diosku. Kartzelako gaian hurreko gaiari kantatu ziola, eta horrek istorioa eraikitzen lagundu ziola. Une batzutan, baina, erreferentziak egiterakoan, dudak ere izan omen zituen (Fredi Paiaren lagunak aipatzean, kasurako; zein Bizkaiko Bertsozaleen artean hain ezagun diren Kristina Mardaras edo Justo aipatzean…); hala ere, haiei omenaldi modukoa egin izanaz gainera, horrek lagundu egin ei zion bertsotan ondo sentitzen, plazan kantatuko balu legez aritzen saiatu baitzen. Izan ere, Arkaitzek bera ez dela txapelketazale dio, formatu txikian, 40-60 laguneko bertso-afarian, berbarako, askoz erosoago sentitzen dela. Pena bat ere izan zuen finalean, ordea: txapelketetako finaletan zein bestelako saioetan bertsolagun izandako Fredi Paia finalean egon ez izana. Belaunaldi aldaketen auziarekin lotu dugu gaia. Gazteak finalera salto egitea ondo dago, ondo egindako lanaren fruitua ere bada; bestalde, aurreko belaunaldiek bertan egoteari eustea ere garrantzitsua den aldetik, badauka alde negatiboa ere. Arrisku bat ere bada: txapelketarako euren burua “zahar” ikustearren txapelketan kantatzeari uztea. Arkaitzen ustez, “ona da belaunaldi batek eustea”. Finalean bertsolari gazteek babes handia izan zutela ikusleengandik, eta oso eskertzekoa dela hori komentatu digu Arkaitz Estiballesek. Dena den, babes hori, bereziki gero, plazetan, eman behar zaiela bertsolari gazteei, horixe aldarrikatzen du berak. Azken finean, bertan hezten dira, eta bertan hobetzen dute. Txapelaz gainera, bertsorik puntuatuena bereetako bat izan zen, 52 puntu jaso zituena, eta ordean 52 txakolin botila jasoko ditu. Horiekin zer egingo ote duen galdetu diogu. Gerora jakin zuela Beñat Ugartetxearen bertso batek (puntu erantzunekoak) berearenak beste puntu jaso zituela, baina Arkaitzek berak 52 puntuko bertso bi zituenez, saria hargatik jaso zuela. Beñaten bertsoa “antologikoa” iruditu zitzaiola eta botilen erdiak hari oparituko dizkiola dio. Bizkaiko bertsolaritzaz ere galdetu diogu, ea nola ikusten duen. Berak Bizkaia bertsotarako gune naturaltzat duela dio, oso eroso sentitzen dela Bizkaiko plazetan, plazera dela harentzat Bizkaiko plazetan kantatzea. Gainera, kejatzeko motiborik ez omen du Arkaitzek: “Plaza kopuru dexentea deukot eta saio gehienak Bizkaian”.\nEgunokin hainbat komunikabideri kasu egin eta ostean, bere bertso-panorama gehiegi ere ez dela aldatuko diosku, hainbat saio dituela, eta saioz saio, orain arte legez, duena ematen saiatuko dela.


Storytelling giltzarriak startup-ei beren burua hobeto saltzen laguntzeko - SPRI\n14 maiatza, 2019\nStorytelling giltzarriak startup-ei beren burua hobeto saltzen laguntzeko\nGartner aholkularitzako Ikerketako zuzendari Ed Gabrys-ek komunikazio limurtzaileari buruzko ikastaro bat emango du\nEkintzailetzaren alde ekitaldi bat.\nZibersegurtasuneko Euskal Zentroak antolatu du jardunaldia, maiatza 24, 9.30 – 11.30\nZibersegurtasuneko Euskal Zentroak (BCSC) enpresen estrategia eta lidergo arloko nazioarteko aditu Ed Gabrys ekarriko du Bizkaira maiatzaren 24an. Gartner aholkularitza ospetsuko Ikerketako zuzendariak startup-entzako tailer bat eskainiko du komunikazioari aplikatutako storytelling teknikei buruz. Aukera paregabea izango da enpresa berriek ikas dezaten nola egin behar dituzten beren proiektuen aurkezpenak entzuleen interesa eta jakin-mina pizteko.\nSPRI Taldean integratutako Basque Cybersecurity Centre-k antolatu du jardunaldia eta Bizkaiko Zientzia eta Teknologia Parkeko instalazioetan egingo da. Topaketa beraizik zuzentzen zaie komunikazioa hobetu nahi duten jarduera-sektore guztietako startup-ei, helburua delarik beren inbertitzaile, bezero edo kolaboratzaileen arreta piztea. Hala, enpresen estrategiako aditu Ed Gabrys-ek aurkezpen on baten giltzarriak azalduko ditu bere hitzaldian: Storytelling teknikak Pitching limurtzaile bat egiteko.\nProiektu bat garatzea bezain garrantzitsua da ezagutzera ematea proiektu horren bidez sortutako produktu edo zerbitzu berritzailea. Horregatik, funtsezkoa da azalpen eraginkorrak ematen jakitea. Baina enpresa teknologikoek konplexutasun tekniko handiko hitzak erabiltzen dituzte, eta aurkezpenak egitean batzuetan zaila izaten da entzuleen interesa piztu eta erakartzea. Ikertzaileak esan du teknika narratiboak erabili behar direla horretarako, hots, esan beharrekoa modu erakargarri eta zuzenean transmititzeko.\nEd Gabrys-ek 30 urtetik gorako esperientzia du enpresen lidergo arloan. Duela 6 urtetik Gartner CIO Research aholkularitzako Ikerketako zuzendaria da, non laguntza ematen baitie enpresa eta antolakundeetako arduradunei lidergoan eta plangintza estrategikoan trebatzeko. Gainera, ibilbide luzea egina du finantza sektoreko konpainietan, energia arloko industrietan eta startup-etan, teknologo eta enpresen estrategiako aholkulari bezala.\n“Estrategia komertzialari lehenbailehen ekin behar zaio, plana perfektua izateari itxaron gabe”


Hauek dira martxo honetako diseinuaren joerak | Sormenak linean\nDiseinurako joera nagusiak martxoan\n2017ko martxoan, joerak diseinuei enfasi pixka bat gehiago ematera bideratuta daude xehetasun mota batzuekin, letra etzanez egindako pantaila zatituetarako eta askoz ere atzeko plano minimalista eta linealagoak, 1 edo 2 trikimailu erabilita berdintzen direnak.\n1 Hauek dira martxoko joerak:\n1.1 Pantaila zatituak\n1.3 Behe solidoak\nHauek dira martxoko joerak:\nWebgunearen diseinua pantaila zatituakIazko erdialdean protagonismoa lortu zuen berrikuntza da eta orain negozio bikaina bihurtu da. Gainera, pantaila zatituak agertu zirenetik igaro den denboran, hori esan dezakegu estilo honek oso azkar eboluzionatzea lortu du.\nOndorengo adibideek joera bera erabiltzeko modu desberdinak erakusten dituzte.\nErabili zatikatutako diseinua looping bideo bat edukitzea lortzen du, nabigazio nagusiaz gain. Eremu zuriaren eta gorriaren arteko kontrastea sortzen du, zeharo zurruna den eta begiak pantailatik begiratzeko tentsioa eragiten duen. Gainera, erabiltzaileek nabigazioa erraz topatuko dutela ziurtatzen du, diseinua duen koloreko zatiaren barruan dagoen elementu bakarra izango baita.\nUsa Rencyren antzeko kontzeptua, honek kutsu desberdina duen arren, bere diseinuak badu pantaila osoko bideo begizta, erdia kolore batzuetako kutxa batek estaltzen duen bitartean. Egin klik dauden elementu bakoitza kolore koadroaren barruan dago, nabigazio menua ezkutatuta dago bideoa bistaratzen den pantailaren goiko eskuineko koadrantean.\nGoian erakutsi dizkizugun bi adibideek komunean dutena da, funtsean, pantaila zatituak eskaintzen duen diseinuak edukiari pixka bat gehiago ematea lortzen duela. Hau da erabiltzaileek diseinuan aurkitutako zenbait elementutara iristea errazten du, kolorea eta benetako edo hautemandako mugimenduaren erabileraren bidez.\nLetra etzanak diseinatzaile anitzen tipografia paletan sartu dira, eta hori ez da soilik noizean behin ematen duten enfasi puntuagatik, baizik eta letra etzanak edozein pantaila motarako erabiltzea posible delako. haurraren elementu batzuk jarrita esaterako, estekak edo askoz ere enfasi zabalagoa ahalbidetzen duten zenbait menu elementu.\nLetra etzana normalean hainbeste erabiltzen ez denez, joera horrek ziurtatzen du erabiltzaile desberdinen arreta erakarri dezake. Gainera, letra etzana aldaketa nahiko txikia da eta, beraz, ez duzu paleta mota berririk eduki beharrik ere. Gainera, zenbait neurri eta iradokizun sartzen dira, hala nola:\nLetra etzanak ahalik eta gehien aprobetxatzeko, haiekin erabiltzea gomendatzen da moderazioaren garrantzitsuagoak diren testu-koadro txiki horiek azpimarratzeko.\nErabili mota batzuk irakurgarria den letra etzana erabiliz idazteko asmoa baduzu.\nErabili letra etzana zenbait elementu irudikatzeko eta azpimarratzeko, hala nola gero azalduko duzun idazki baten izenburua.\nMailatu eta kontrastatu letra etzana batzuk gehituz efektu sinplea, esate baterako, animazio bat edo kolore bat, haiei garrantzi handiagoa ematen laguntzeko.\nIrakurtzeko zailak izan ohi direnez, letra-tipoaren eta atzeko planoaren artean nahikoa kontraste dagoela ziurtatu behar duzu.\nModu sinplea ikusizko enfasia sortu Elementu kontrastatuak gehituz da, adibidez, kolore neutro edo argiko atzeko planoa erabiltzen baduzu, hobe da erabiltzaileen arreta erakartzen duten ilustrazio, animazio edo soinu batzuk erabiltzea.\nMartxok guri bezala gordetako guztia gustatuko zaizula espero dugu.\nArtikuluaren bide osoa: Sormena linean » General » diseinu grafikoa » Diseinurako joera nagusiak martxoan\nPinterest: bezeroaren eta diseinatzailearen arteko tresna\nGIMP 2.8.20ri buruzko guztia


Lusseray - Wikipedia, entziklopedia askea.\nFrançois DURGAND (2014-2020)\n46° 08′ 46″ N, 0° 09′ 59″ W / 46.146111111111°N,0.16638888888889°W / 46.146111111111; -0.16638888888889Koordenatuak: 46° 08′ 46″ N, 0° 09′ 59″ W / 46.146111111111°N,0.16638888888889°W / 46.146111111111; -0.16638888888889\nBrioux-sur-Boutonne, Chérigné, Luché-sur-Brioux, Paizay-le-Tort eta Tillou\nLusseray Frantziako udalerria da, Deux-Sèvres departamenduan dagoena, Poitou-Charentes eskualdean. 2013an 170 biztanle zituen.\n2007an Lusseray udalerrian erroldatutako biztanleak 170 ziren. Familiak 72 ziren, horien artean 20 pertsona bakarrekoak ziren (8 bakarrik bizi ziren gizonak eta 12 bakarrik bizi ziren emakumeak), 32 seme-alabarik gabeko familiak ziren eta 20 seme-alabak dituzten bikoteak ziren.\n2007an 88 etxebizitza zeuden, 79 familiaren etxebizitza nagusia ziren, 4 bigarren erresidentzia ziren eta 6 hutsik zeuden. Etxebizitza guzti hauek 88etxeak ziren. 79 etxebizitza nagusietatik 70 bere jabearen bizilekua ziren, 7 alokairuan okupaturik zeuden eta 2 doan lagata zeuden; 4 etxek bi gela zituzten, 8 etxek hiru zituzten, 14 etxek lau zituzten eta 53 etxek bost zituzten. 67 etxek euren parking plaza propioa zuten azpian. 34 etxetan ibilgailu bat zegoen eta 40 etxetan bat baino gehiago zituzten.\nLusseray udalerriko biztanleria-piramidea 2009an .\n2007an lan egiteko adina zuten pertsonak 104 ziren, horien artean 84 aktiboak ziren eta 20 inaktiboak ziren. 84 pertsona aktiboetatik 81 lanean zeuden (44 gizon eta 37 emakume) eta 3 langabezian zeuden (3 emakume eta 3 emakume). 20 pertsona inaktiboetatik 10 erretiraturik zeuden, 5 ikasten zeuden eta 5 "bestelako inaktibo" gisa sailkaturik zeuden.\n2009an Lusseray udalerrian 78 unitate fiskal zeuden, 189 pertsonek osaturik. Pertsona bakoitzeko diru-sarrera fiskalaren mediana urteko 17.385 euro zen. \n2007an zeuden 4 komertzioetatik, 1 eraikuntza enpresa zen, 1 ibilgailuen saltze eta konpontze enpresa zen, 1 higiezinen enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Lusseray udalerrian 10 nekazaritza-ustiategi zeuden, 924 hektarea erabiltzen.\nLuché-sur-Brioux (2,1 km)\nChérigné (2,6 km)\nTillou (3,4 km)\nPaizay-le-Tort (3,8 km)\nFontenille-Saint-Martin-d'Entraigues (3,8 km)\nSaint-Génard (4,5 km)\nSompt (4,8 km)\nJuillé (5,2 km)\nAsnières-en-Poitou (5,3 km)\nOrriaren azken aldaketa: 27 otsaila 2019, 09:32.


Bai Euskal Herriari taldeak herriko taldeen babesa eskatu du - Aretxabaleta - Goiena.eus\nBai Euskal Herriari taldeak herriko taldeen babesa eskatu du\nMirari Altube 2003-12-04 14:18\nAzaroan sortu zuten Bai Euskal Herriari taldea Aretxabaletan. EHNA tramitatzea eta gero erabili ahal izateko bidea zabaltzea du helburu. Lehenengo pausoa herriko elkarte eta taldeen atxikimendua lortzea zen, eta jaso dituzte lehenengo erantzunak.\nPrentsaurrekoa eman zuen abenduaren 2an Bai Euskal Herriari taldeak. Naziotasun aitormenaren gainean egin zuten berba. Aipatu zuten orain urte batzuk 900 sinaduratik gora jaso zirela herrian EHNAren tramitazioa eskatzeko. Eta gogorarazi zuten aurreko agintaldian EHNA erabiltzea onartu zutela, gehiengoz, osoko bilkura baten. Hori horrela, Udalari eskatu zioten naziotasun aitormena egiteko behar dituzten bulego eta baliabideak jar ditzala.\n19 talderen babesa\nEHNA tramitatu eta erabili ahal izateko herriko talde eta elkarteen atxikimendua lortzea zuten lehenengo helburua. 19 taldek eman diote babesa, eta oraindik ez dituzte guztiak jaso; hortaz, pozik azaldu ziren. Bigarren pausoa Euskal Herriko naziotasun aitormena tramitatzea da, eta azkenik, tramitatutako EHNA hori erabiltzeko bideak zabaldu gura dituzte.\nHona atxikimendua emandako taldeak:\nAretxabaletako Kirol Elkartea (UDA)\nEuskal Presoak Euskal Herrira plataforma\nZaraia Mendi Elkartea\nArlutz Xake Taldea\nAretxarte Merkatarien Elkartea\nAretxabaletako Akordeoi Elkartea\nDena dela zerrenda oraindik zabalik dago.\nAbenduaren 14an, goiz partean, Euskal Herriko herri gehientsuenetan tramitatuko dute EHNA, baita Aretxabaletan ere. Hori horrela, euskal naziotasuna aldarrikatu eta Ikurrinari omenaldia egingo diote txalapartari eta txistularien laguntzarekin. Tartean EHNA tramitatuko dute. Horretarako hona zer behar den:\nUdaletxean ematen duten erroldaren agiria\n14 urtetik beherakoek familia-liburuaren kopia ere aurkeztu beharko dute


Beste batzuetan bezala elkartu ginen. Aspaldiko lagunak gara, lagun zaharrak.\nOraingoan , elkar ikusi gabe ginen aspaldian, eta elkarri begira ere egon gintzaizkion : bati bizitzak eman dion pasarea, besteari urteek erantsi dioten gozotasuna eta dotorezia. Elkar ikusi gabe ginen aspaldian, baina betikoak betikoetara bildu ginen . Elkar ikusi gabe ginen aspaldian eta gure bizimoduari buruz arituko ginela uste izan nuen… baina ez : zertarako , aspaldian elkar ikusi ez eta , elkarren berririk behar izan ez badugu aspaldian – pentstatu nuen, azkenean, nire artean --.\nMahaian ere eseri ginen betikoak betikoekin, eta guztiok batera jatekoa eta edaria aukeratu beharra egokitu zen . Mahaiburuak nabarmendu ziren – Dakitena jakiteko ardo ona edango dute etxean egunero, pentsatu nuen , berriro nire artean -- Jatekoaz ez genuen erabakirik hartzen – Zu beti bezain mizkina esan zion mahaiburuaren eskubikoak, beste muturrekoari eta mizkinari berotasun etorri zitzaion masailetara. Erdikoak, bada ez bada, esan zuen Gogoan al duzue… eta atzera egin genuen eta gooratu geniuten mahaian pasadizo zaharrak, asko eta asko zelebreak eta gogoratu genituen mahaian ez zeuden askoren bizimoduak… hain zirudien erraza besteen berri jakiteak ! Aritu ginen oraindik iraganari buruz, aritu ginen honetaz eta hartaz … baina ez oraindik lagun egin eta adiskidetu gintuenaz.\nAfaria aurrera zihoan, maxiaketa molde guztiak jorratu ziren, laudorioetatik hasi eta eramanezinera bitarteko bide guztiak eginez … baina inork ez zuen aipatzen , inork ez zuen ateratzen gure gaia … inork ez zekien nola bukatu istorio hura, nola ekin berri bati .\nEta halako batean, isilenak , umil esan zuen… eta bildu garenez egin dezagun topa . Eta isiltasuna desegin ordez, isilaldi motz batek izoztu egin zuen giroa. Gehienek , esku artera , zapiak hartu zituzten…,– Denborak umildu ez dituenen alde, jarrraitu zuen eta egin genuen topa . Baina batzuen begiradak ez ziren edalontziekin altxatu : umilduak ziren, agian,azkenean.


Boliviako Estatu Kolpearen aurrean - Agenda - Zestoa\n2019ko azaroaren 28ko Udalbatzak onartutako adierazpena:\nAzaroaren 10ean, Boliviako Estatu Plurinazionaleko Presidente Evo Moralesek dimisioa aurkeztu zuen, poliziek eta militarrek behartuta. Dimisioa aurkeztu baino lehen, Morales presidentearen, haren gobernuko kideen eta Boliviako beste hainbat hautetsiren senideen kontrako erasoak gertatu ziren.\nEstatu kolpearen ondorioz, egoera benetan larria dela eta konfrontazio zibilerako arrisku handia dagoela nabarmendu nahi dugu. Izan ere, estatu kolpea bultzatu duten indarrak errepresioarekin oldartu dira Moralesen alde antolatutako herritarren aurka. Horrez gain, nabarmendu behar da, aurreko hilabetean izandako hauteskundeetan, Moralesek botoen %46 lortu zituela eta hauteskunde horiek errepikatzeko prestutasuna adierazi duela.\nEgoera horren aurrean, Zestoako Udalak:\nGogor salatzen du Boliviako estatu kolpea.\nDei egiten die Moralesen kontra altxatu direnei, eskubide zibil eta politikoak errespetatzeko eta gatazka negoziazio eta akordioaren bidez konpontzeko. Baita estatu kolpea bultzatu duten kanpoko eragileei ere, injerentzia gelditzeko eta Boliviaren burujabetza errespetatzeko.\nBabesa adierazten die Morales presidenteari, zein El Alton eta Bolivia osoan kolpearen kontra mobilizatu diren herritarrei.\nZestoako herritarrei dei egiten die Boliviako estatu kolpeari aurre egiteko antolatzen diren mobilizazioetan parte har dezaten.


Kanadako ikerketa baten arabera, haurren obesitatea bereziki nabarmena da AEBetan. Britainia Handia eta Europako hego-mendebaldea | Consumer\nKanadako ikerketa baten arabera, haurren obesitatea bereziki nabarmena da AEBetan. Britainia Handia eta Europako hego-mendebaldea\nTelebistaren aurrean ordu gehiegi ematea eta jarduera fisikorik ez izatea dira adingabeen gehiegizko pisuaren arrazoi nagusiak.\nEgilea: mediatrader 2005-ko ekainak 20\nKingstongo Unibertsitateak (Kanada) egindako azterlan baten arabera, haurren obesitatea bereziki nabarmena da AEBetan, Britainia Handian eta Europako hego-mendebaldean, eta txikiagoa Letonia eta Lituaniako errepublika baltikoetan.\nTelebistaren aurrean ordu gehiegi izatea eta jarduera fisikorik ez izatea dira haurren obesitatearen arrazoi nagusiak, 34 herrialdetako 162.000 gazteren datuekin egin den ikerketaren arabera.\nIkerketak erakusten duenez, jarduera fisikoaren mailak txikiagoak izan ziren ia herrialde guztietan, eta telebistaren aurreko denborak handiagoak, pisu normaleko gazteen artean baino.\nTxostenaren arabera, haurren obesitatea mundu mailako gertaera bat da, eta prebentzioa helburu duten estrategiekin egin behar da aurre. Besteak beste, jarduera fisikoa areagotzea eta telebistaren aurrean orduak murriztea proposatzen du.\nEspainiari dagokionez, Kingstongo Unibertsitatearen ikerketak adierazten du obesitatea eta gehiegizko pisua %2,5 eta %16,3 direla. Zenbaki horiek eta estatistika ofizialek, hurrenez hurren, obesitatea eta haurren gehiegizko pisua %8 eta %13 direla diote.\nTxostenaren beste datu adierazgarri bat da inkestatutako haurren %10ek, gutxienez, gehiegizko pisua zutela lagintzat hartutako herrialdeetako %77tan, eta gazteen %3, gutxienez, gizenak zirela.\ngordura-eu obesidad infantil-eu osasuna


Zhou Tiehai | Artitz Guggenheim Bilbao\nArtea eta identitatea | Artea. Merkatua | Kritika | Dualtasuna\nCollage | Urtinta\n86 Hona hemen Solomon zelako gizon bat nola iritsi zen Txinara\n(There Came a Mr. Solomon to China), 1994\nTinta, grafitoa, akuarela eta paper-collagea, 230 × 350 cm. Laurence A. Rickels-en bilduma\nZhou Tiehai-k Shanghain, sorterrian, egin zituen margolaritzako ikasketak; sekula ez zuen sinetsi arte-akademia ortodoxoenen narratiba heroikoa, eta laster jabetu zen 1990eko hamarraldiaren hasieran Txinako artearen munduak euskarri zuen kolonialismo lausoaz. Garai hartan, arte esperimentala erakusteko irrika izango zuen erakunde nazionalik ezean, txinatar artistek nazioarteko komisario, kazetari eta bildumatzaileen bidez soilik lor zezaketen arrakasta komertziala nahiz kritikarena; hala, haien bisitak errespetuz, irrikaz eta, gerora, eszeptizismoz hartuak ziren. Zhou zalantzan jartzen hasi zen atzerriko bisitariei aitortzen zitzaien boterea beren bidaietan topatzen zituzten eta ikertzen zituzten artistei onespena, arreta eta sona emateko.\nBisita haietako batean iritsi zen Txinara, 1993an, Andrew Solomon estatubatuar idazle eta kazetaria. Yalen lizentzia eskuratu berria zuen, eta argitaratu berria zen haren The Irony Tower liburua (1991), SESBen gainbeheraren garaiko errusiar abangoardiari buruzko liburua. Solomon udan iritsi zen, eta zenbait aste eman zituen Hans van Dijk holandar ikertzailearekin Pekin, Shanghai eta Hangzhoun barrena bidaiatzen. Txinatar artista eta kontserbatzaileekin izandako elkarrizketetan oinarrituta “Their Irony, Humor (and Art) Can Save China” izenburuko artikulua idatzi zuen, eta New York Times Magazine aldizkariaren azalean agertu zen abenduan. Estatu Batuetako hedabide konbentzional batean Txinako arte garaikideari buruz agertutako lehenengo erreportajea izan zen.\nZhou Tiehai-ren Hona hemen Solomon zelako gizon bat nola iritsi zen Txinara koadroak (1994) iseka egiten dio Solomonen bisitak izandako eragin itzelari. Azken buruko hainbat ohar ditu idatzita; “Iritsi zen Txinara Solomon zelako bat” dio ohar handi eta literalenak, eta Timesen izenburuko hitzak ageri dira ere. Antzerkiko atze-oihal batek inguratzen du konposizioa goiko aldetik, ezkerrean, eta marko urre-kolore bat du beheko aldean, eskuinean; eremu horren barruan, Solomonen pertsonaia ageri da gondola batean; Marko Polok gidatzen du gondola, yuan bateko billetea duela txanoan, eta arraun egin dezaten agintzen ari zaie haur batzuei. Konposizioaren elementu batzuk The Irony Tower liburutik hartuta daude, besteak beste Solomonen argazkia; koadro honetan, ordea, garai kolonialeko alkandora papar-parpailaduna eta begizta apaingarri bat jantzita ageri da. Pertsonaia burusoilek Fang Lijun-en Errealismo Zinikoaren pinturari erreferentzia egiten diotela pentsa liteke, baina liburuaren azaleko ilustraziotik hartuta daude: Igor Makarevich-en argazki bat, Moskun 1987an egindako Steam Baths erakusketa transzendetalekoa. “Bainatu kritikariekin!” esaldi ironikoa dago irudian idatzita, seguru asko solaskide pribilegiatuen oniritzia bilatzen duten txinatar artistei zuzendua. Zhou-ren garraztasuna bete-betean islatzen du konposizioaren goialdeko eskuineko laukia betetzen duen testu urdinak, zeina itzul baitaiteke honela: “Urruneko lurraldeetatik iritsi zen Solomon gorentasun handia herrialde honetara, haizeei aurre eginez eta olatuen gainetik. Bere zolitasun berdingabeaz baliatuta iritsi zen hegoaldetik iparrera, bazter-eremu horietako jendeen bihotz-birikak kontrolatuz”.\nZhou-ren Desira (Will, 1996) zuri-beltzeko film laburrean ere agertzen da umore kritiko hori, hain zuzen, txinatar mundu artistikoaren dinamika sozialari buruz egiten duen satiran, zeinetan baliatzen baitu hogeita hamarreko hamarraldian Shanghaiko estudioetan egindako propaganda militarreko filmak gogorarazten dituen lengoaia bisual bat. Eszena gako batean, Gudaroste Gorriko soldadu lodikote batek eskumuturraz jotzen du mahaia, aldi berean esanez: “Kamaradak, gogoan izan behar dugu ez dugula ezer izango ez badugu aireportu propiorik!” artearen arloko gorentasunei harrera egiteko. Gomendio hura berdin-berdin izan zitekeen Yan Lei-rena: Pekineko artista kontzeptual horrek Documenta X erakusketan parte hartzeko gonbidapen faltsua igorri zien Txina guztiko ehun artistari hurrengo urtean. Zhou-k bere gomendioa aintzat hartu, eta artearen mundurako zenbait “aireportu” eraiki zituen; izan ere, 2007an Shanghaiko nazioarteko lehen arte azoka sortu zuen, SH Contemporary, beste zenbait kiderekin lankidetzan; 2010ean bere gain hartu zuen Minsheng-eko Arte Garaikideko Museoaren zuzendaritza, eta 2014an WestBund Art and Design jaialdi kulturala abiatu zuen. Zhou-ren iritzian, aukera bikainak eskaintzen ditu Shanghaiko artearen egoera ziurgabe eta beti aldakorrak, zeina islatzen baita collage honetako material behin-behinekoan. Obra honen goiko aldean, eskuinean, mendien eta txinatar musika-tresnen entziklopedia batetik ateratako orrien gainean ageri den oharrean esaten denez:\nMendiak mugitu egiten dira, isuri urak,\nTxina barruko eta kanpoko egoeraren aldaketa izugarriek\nbultzatuta hartu dugu berriro\n—PT [Philip Tinari]


Enseiucarrean - Auñamendi Eusko Entziklopedia\nDeustuko Unibertsitateko Dionisio Aranzadi errektoreak interes berezia zeukan unibertsitateko Euskal Kultur Mintegiko (EKM) jarduna eta ekitaldiak indartzeko eta 1985/86eko ikasturte hasieran batzar bat antolatu zuen ikasle zein irakasleentzat. Euskal Filologiako irakaslea eta EKMko koordinatzailea zen Joan Otaegi arduratu zen deialdia egiteaz eta berrogei bat lagun hurbildu ziren EKMko bulegora.\nMahai gainean jarri ziren ekintza posible askoren artean, ingeles filologiako ikaslea zen Miguel Angel Elkoroberezibarek euskarazko aldizkari bat plazaratzeko proposamena luzatu zien bertaratutakoei. Begi onez ikusi zuten egitasmoa eta Deustok proiektu bat egiteko eskatu zien interesatuei. Ander Ros, Xabier Santano, Iñigo Barandiaran, Patxi Aiarza, Mikel Euba eta Miguel Angel Elkoroberezibar arduratu ziren proiektua idazteaz eta aurkezteaz. 1986ko urtarrilaren 15ean sinatu zuten errektoregoak eta erredakzioak hitzarmena, unibertsitateko ikasle nahiz irakasleak parte hartzera deituz.\nEuskararen kultura gaindituz, unibertsitate mailako jakingai guztiak jorratuz (literatura, antropologia, filosofia, psikologia, soziologia,..) euskal kultura lantzea zuen helburu; edozein modutan, literatura eta hizkuntzalaritza landu zituen batik bat, euskal filologiakoak baitziren gehientsuenak. Itzulpenak ere izan zuen bere presentzia. Erredakzio taldea unibertsitateko ikaslez osatuta zegoen, baina unibertsitatetik kanpoko jendeak ere kolabora zezakeen eta halaxe egin zuten.\nHitzarmena sinatu eta hiru hilabetetara plazaratu zuten 1. zenbakia, 1986ko apirilaren 15ean hain zuzen ere, eta aurkezpenerako euskal aldizkariei buruzko mahai inguru bat antolatu zuten. Bertan izan ziren Patxi Altuna (Mundaiz), Joan Mari Torrealdai (Jakin), Adolfo Arejita (Iker Atalak), Iñaki Irazabalbeitia (Elhuyar) eta Josu Landa (Argia); moderatzaile lanetan Enseiucarrean aldizkariko zuzendaria aritu zen, Miguel Angel Elkoroberezibar.\n200 pezetatan saldu zuten konputagailuz konposatutako 64 orrialdeko (17x24,5) aldizkaria. Enseiucarrean izenburua, berriz, Pedro Axularren Gero (1643) liburuaren hasierako pasarte batetik zetorkion ("[...] ceren enseiucarrean beçala eguiten diren lehenbicico obrec eta enseiuec, cenbait hutz eta falta içanagatic ere, badirudi ecen, ceren lehenac diren barccaquiçun direla [...]"). 9. zenbakira arte (1993) jatorrizko "c" hizkia mantendu zuten; ordutik aurrera Enseiukarrean bihurtu zen.\nLehenengo erredakzio-taldea guztiz autonomoa izan zen unibertsitatearekiko. Gaiak eta artikuluak erabakitzeaz gain, kudeaketa eta edizio osoaz arduratu ziren. Deustu finantzazioaz arduratzen zen soilik. Erregimen atipikoa izan zen Deustuko argitalpenen artean. Unibertsitateak bazeukan bere argitalpen zerbitzua, baina Enseiucarrean hortik kanpo zegoen.\n2. zenbakiarekin (1986ko negua) diseinua aldatu egin zen. Azaleko irudirako Tuteran aurkitutako arabieraz idatzitako merkataritza dokumentu baten zatia erabili zuten. Azal hau, kolore ezberdinetan, hurrengo ale guztietan errepikatu zuten. Ale honetako orrialde kopurua handitu egin zuten (124) eta zabalkundea eta itxura grafikoa hobetu.\nAlearekin batera, Miguel Angel Elkoroberezibarren Palamedes. Edward Spencer Dodgsonen identitateari buruz zenbait ohar kritiko 62 orrialdeko liburuxka plazaratu zuten. Aurkezpena Durangoko II. Euskarazko Liburu eta Disko azokan egin zuten1987ko maiatzaren 30ean. Ander Rosen artikuluarekin ere beste gehigarri bat kaleratu zuten urte berean: Aditz morfologia historikorako ohar kritikoak: Alokuzioa.\n3. zenbakia (1987ko negua) mardulagoa izan zen (152 orrialde) eta izan zuen bere aurkezpen berezia eta argitalpena ere. Aurkezpenerako, Fernando eta Vicente Roskubas artisten obraren proiekzio bat prestatu zuten, obra bakoitza komentatuz. Bestalde, 1998ko apirilaren 21ean Enseiucarreanek bere bigarren liburua kaleratu zuen, edizio hirueleduna: Renate Zoellneren William Wordsworth politikari eta poeta. Jatorrizko bertsioa, ingelesez; euskarazkoa, Miguel Angel Elkoroberezibarrek itzulita; eta gaztelerazkoa, berriz, Mª A. Martínezek. Liburuaren aurkezpenerako, piano kontzertu bat eta Renate Zoellneren poema errezitaldia antolatu zuten.\nEnseiucarrean taldearen autonomia maila handituz joan zen eta Deustuk dinamika hori moztea erabaki zuen, aldizkariaren edizioa bere gain hartuz. Ordurako inprentan zuten 4. zenbakia (1988ko negua) eta bere "Adiotorialean" euren haserrea azaldu zuten "Erre da akzioa"koek eta uko egin zioten aldizkarian segitzeari.\nAldizkariaren proiektua birpentsatu beharrean aurkitu zen Deustuko Unibertsitatea. Aldizkaria ikasle belaunaldien joan-etorri hutsaren esku uztea egoera ahulean uztea zela pentsatu zuten errektoreak eta EKMko koordinatzaileek, eta urrats batzuk eman zituzten Unibertsitatean txertatuago egon zedin: ordutik aurrera, aldizkaria Deustuko Unibertsitateko argitalpen zerbitzuak emango zuen argitara eta euskararako errektore-ordeak izendatutako zuzendaritzak gidatuko.\nIkasturte bateko etenaren ondoren Deustuk beste deialdi bat luzatu zuen 1990ko ikasleen artean eta horrek bideratu zuen erredakzio-talde berri bat sortzea. Igone Menika eta Ana Isabel Morales ikasleen eta Bittor Uraga irakaslearen zuzendaritzapean atera zuten 5. Zenbakia (1990eko negua). 6. zenbakian (1991) hirukote berak segitu zuen eta 7.ean (1992) Igone Menikak, unibertsitatearekin batera, aldizkaria ere utzi egin zuen. Sasoi hartan Arte Ederretako Joseba Eskubi ikaslea aldizkariko irudigile ofiziala bihurtu zen. Antolatzen zituzten hitzaldiez eta mahai-inguruez baliatzen ziren artikuluak osatzeko eta aldizkariaren aurkezpena egiteko.\n8. zenbakiarekin (1992) aro berri batean sartu zen aldizkaria. Aldizkariaren eredua eztabaida-gai izan zuten; unibertsitateko jakingai guztiei tartea utzi, ordura arteko filosofiari segituz, ala literatura eta hizkuntzalaritzara mugatu. Azken hau gailendu zen, huraxe baitzen joera nagusia. Zuzendaritza ere aldatu zuten. Joan Otaegi irakaslea eta Nerea Zuloagak osatu zuten zuzendaritza berria eta 10. zenbakira arte (1994) iraun zuten.\n1. zenbakitik 7. zenbakira (1986-1992), Enseiucarrean aldizkaria EKMren babesean atera bazen, 8. zenbakitik (1992) aurrera Deustuko Unibertsitateko Euskal Ikaskuntzen Institutua arduratu zen eta harreman instituzionalak, errektorearekin izan beharrean, Institutu horren buruarekin izan ziren aurrerantzean, Rosa Miren Pagolarekin alegia.\n9. zenbakitik aurrera (1993) dagoeneko nabaritu zen Euskal Ikaskuntzen Institutuaren eskua eta eragina. Sasoi hartan Deustuko Unibertsitateak eratu zuen komunikazio planaren arabera, unibertsitateko aldizkari guztien itxura bateratzeko erabakia hartu zuen. Estudios de Deusto izan zen aldatzen lehena, Enseiucarrean bigarrena eta segidan gainontzeko guztiak. Diseinua eta formatoa guztiz aldatu ziren. Formatu bera aldizkari guztientzat (22x15) eta kolore bereizgarri bat bakoitzarentzat edukiaren arabera: granate-kolorekoa Zuzenbidea eta Giza-Zientzientzat; horia Ekonomia eta Informatikarentzat; eta berdea Filosofia, Literatura, Historia, Pedagogia eta Letrentzat orokorrean.\nFormatua eta kolore berdea ez ziren aldaketa bakarrak izan. Aldizkariaren izenak ere izan zuen ukiturik: Axularren Enseiucarrean zahar hartatik, Enseiukarrean berrira pasa zen.\n9. zenbakiko (1993) irudigilea Iñaki Garate izan zen eta hurrengo aleetako irudiez Alazne Odriozola arduratu zen (10 - 14. Zenbakiak, 1994-99).\n11. zenbakitik (1995) aurrera, Joan Otaegi irakaslearekin batera urtero ikasle ezberdin bat egon zen zuzendaritzan: Unai Elorriaga 11. zenbakian (1995), Igor Varona 12. eta 13.ean (1996-97) eta Iratxe Lopez 14.ean (1999).\nAldizkariak bi urteko etena izan zuen eta erredakziorik osatzerik lortu ez bazuten arren, Joan Otaegi eta K. Josu Bijuescaren artean lortu zuten 15.a (2001) kaleratzea eta K.Josu Bijuescak berak 16.a (2002). Ale berriren bat plazaratzeko artikuluak izanda ere, Deustuko Unibertsitateko argitalpen zerbitzuak uko egin zion ale gehiago ateratzeari aldizkariak zabalkunde handiegirik ez zuela eta garestiegi ateratzen zela argudiatuz. Beste oztopo bat gaineratu zitzaion aipatutako horiei: unibertsitate aldizkariak aldizkari akademikoen kalitate irizpideetara egokitu beharra alegia, eta Enseiukarreanek ez zeukan inondik eta inora irizpide horiek betetzeko azpiegitura eta baliabiderik.\nLiteraturzale ugariren lehen lanekin batera (bertan argitaratu zuten euren lehengo ipuin, poema edo saioa Juanra Madariagak, Unai Elorriagak, Josu Lartategik, Koldo Jule Garaik, Paul Bilbaok, Ana Isabel Moralesek,...), izen handiko idazleen lanak bildu zituen Enseiukarreanek eta, hamasei urteren ostean, Bilboko Deustuko Unibertsitateak euskara hutsez argitaratu zuen aldizkari bakarrak bere ibilbidea amaitu zuen.\nElkoroberezibar Larrañaga, Miguel Angel (EU)


Tigre eltxoa Zubietan - Zubieta - Noaua.eus\nTigre eltxoa Zubietan\nNoaua Aldizkaria 2021-08-27 11:00\nDonostiako Udalak hiriburuko hainbat txokoetan eta Zubietan ere tigre eltxoa agertu dela baieztatu du egunotan. Zainketa plana indartzea erabaki du.\nDonostiako Udalak tigre eltxoa dagoela baieztatu du hiriburuko zenbait txokoetan (Berioko autokarabanen aparkalekuan edota Gladys-enea parke ondoko Alkolea kalean) eta baita Zubieta aldean ere, Gipuzkoako hiriburuko udalak zehaztu duenez, "hipodromoaren inguruan, Zubietako garraio-zentroan". Horregatik, "Osasun Publikoko Departamentuaren bitartez, tigre eltxoa zaintzeko plana indartu du".\n17 laginketa-gune jarriak zituen hiriburuko Udalak "udalerri osoan banatuta eta arbitroz hornituta, eltxo inbaditzaile horren aurrerapena monitorizatzeko".\nBerioko autokarabanen aparkalekuan aurkitu zuten lehenbizikoz tigre eltxoa 2018an. Orain, "Donostiako ohiko udak posible egin du intsektu hori hiriko hainbat tokitan egotea, eta, horrela, udalerrian aurrera egin duela baieztatu da".\nBehin, animalia hau agertuta, "bere hedapena saihesteko jarduten da", dio Donostiako Udalak. Baina dioenez, "prebentzioa da gakoa. Eltxoa ugaltzea eragotzi behar da". Horretarako Donostiako Udaletik diotenez, "aldizkako azterketak egin behar ditugu gure balkoietan eta terrazetan, ur-metaketak saihestuz".\nUra geldirik dagoen tokiei adi\nEltxo tigrea, espezie "inbaditzaile bat da, Asiako hego-ekialdetik datorrena. Hainbat gaixotasun transmititu ditzake, hala nola Zika, dengea eta, bereziki, Chikungunya birusa". Buruan eta toraxean marra zuriak izaten ditu. Bere jarduera garaia antza maiatzean hasi eta azarora arte luzatu daiteke. "Hiriguneetan hazten dira, ura geldi dagoen ontzi txikietan. Eltxo tigre eme batek 200 arrautza ere jar ditzake, astebetean, ontzi txiki batean". Antza, erropa finenek ere erakar dezakete, bereziki, "arropa ilunek, kamuflajerako balio dietenak eta tenperatura handiagoa dutenak".\nHorrez gain, "intsektu horrek nahiago ditu ur-edukiontzi naturalak, hala nola zuhaitz-enborren zuloak, edo artifizialak, hala nola loreontzien platerak, pneumatikoak, ontziak, latak, etab. Leku horietan erruten ditu arrautzak eta uretako bizitzaren lehen zikloa hasten du. Puntu horretan jardun behar da, eta horretarako oso garrantzitsua da herritarren laguntza".\nEgoera honen aurrean, aholku sorta hau plazaratu du Donostiako Udalak:\n-Astean bitan hustu ura duten ontziak: loreontzien azpiko platerak, pitxerrak, kuboak, jostailuak, etab.\n-Gure animalien isurbideetako ura bizpahiru egunez behin berritzea.\n-Hustubideetan ura botatzea gutxienez astean behin, ura geldi ez dadin.\n-Ekidin ur-metaketak inbornaletan, estolderietan eta teilatuetako erretenetan.\n-Eltxo-sareak erabiltzea leihoetan, deposituetan, ureztatzeko ura duten ontzietan, etab.


OHAR LEGALA DATU PERTSONALEN BABESA\nDatu pertsonalak babesteko abenduaren 13ko 15/1999 Lege Organikoak xedatutakoaren arabera, informatua izan naizela aitortzen dut eta baimena ematen dut nire datuak Eusko Jaurlaritzako Ingurumen, Lurralde Antolamendu eta Etxebizitza Sailaren ardurapeko fitxategian sartzeko, Datuak Babesteko Euskal Bulegoari jakinarazi ostean, eta erabiliak eta gestionatuak izan daitezen formulario honen bidez eskatzen dudan informazio oharrari erantzuteko.\nFitxategiak, lokalak eta enpresaren tratamendurako sistemak behar dituzten segurtasun-neurriekin daude, bai neurri teknikoak eta bai antolamenduari dagozkionak, datu pertsonalen babeserako Legearen 9. artikuluak eta lege horren Erregelamenduaren VIII. Tituluak eskatzen duten moduan, datu pertsonalen segurtasuna ziurtatzeko eta, hala, datuak baimenik gabe aldatu, galdu, tratatu edo eskuratu ez daitezen.\nAitortzen dut informatua izan naizela nire datuak eskuratzeko, deuseztatzeko, zuzentzeko eta aurka egiteko eskubideak erabil ditzakedala, DBLOk aitortzen duen moduan. Horretarako, eskaera idatzia eta sinatua bidali behar dut, nire NANaren kopiarekin batera, helbide honetara: Eusko Jaurlaritzako Ingurumen, Lurralde Antolamendu eta Etxebizitza Saila, Donostia-San Sebastián kalea, 1 – KP 01010 Vitoria-Gasteiz (Araba).


La Sombra de la Sospecha filma, martxoaren 21eko 'LND'n | EITB telebista\nLa Sombra de la Sospecha filma, martxoaren 21eko 'LND'n\nSaioak, gainera, Jessica Chastain aktorea izango du protagonista, eta Instinto básico filma gogoratuko dute Políticamente incorrecto atalean.\nGaur gauean, 'La Noche de...' saioak La sombra de la sospecha filma eskainiko du. Suspensez beteriko pelikula da, eta Estatu Batuetako zerbitzu sekretuaren lanaren nondik norakoak azalduko ditu. Michael Douglas, Kim Basinger, Kiefer Sutherland eta Eva Longoria aktoreak ikus daitezke bertan, eta Felix Linaresek filma grabatzeko lanen eta protagonisten datu guztiak emango ditu emanaldiaren aurretik.\nSaioak, gainera, Jessica Chastain aktorearen inguruko erreportajea eskainiko du. Chastainek 40 urte beteko ditu aste honetan, eta Euskadin ezaguna da haren arbasoak euskaldunak direlako. Bi aldiz izendatu dute Oscar sarietan, eta haren ibilbidearen datu guztiak emango dituzte Los titulares de Jessica Chastain atalean.\nBestalde, Políticamente incorrecto atalak pelikula matxista, arrazista eta homofoboen berri ematen du. Aste honetan, duela 25 urte iskanbila handia sortu zuen Instinto básico filma gogoratuko dute.\nAmaitzeko, zineman lan egiten hasi aurretik aberatsak ziren aktoreen inguruko erreportajea eskainiko du La gran vida atalak.\n'La Noche de... La sombra de la sospecha' gaur izango da ikusgai, 22:30etik aurrera, eitb.eus-en eta ETB2n.


Donostia Zinemaldia :: Pedro Olea\nHemen zaude: Lehen orrialdea > 62. Edizioa 2014 > Zinemira Saria\t> Pedro Olea\nPedro Olea Bilbon jaio zen, eta Ekonomiako ikasketak aldera batera utzita, errealizadore titulua lortu zuen, Madrilgo Zinema Eskola Ofizialean. TVEn hasi zen lanean. Han, erdimetrajeak egin zituen, bai dokumentalak bai fikziozkoak: Xantares, La ría de Bilbao, La Ronca, Topycal Spanish, El Rastro de Ramón eta José María Iñigok aurkezten zuen Último grito telesaileko lehenengo atalak, besteak beste.\nBere lehenengo film luzea Días de viejo color izan zen (1967). Harekin, Zinema Idazleen Zirkuluaren zuzendari berri onenaren saria eta Tangerreko zinema-jaialdiko sari bat irabazi zituen. En un mundo diferente (1968) filmatu ondoren, El bosque del lobo filmarekin (1970), kritikarien artean arrakasta handia lortu zuen, eta zinema-jaialdietan hainbat sari nazional eta nazioarteko eskuratu zituen, esaterako Valladolidekoan eta Chicagokoan. 1972an, La casa sin fronteras zuzendu zuen eta harekin Berlingo zinema-jaialdian (lehiaketan) eta Los Angelesekoan parte hartu zuen. Pelikula hori 1973ko Oscarretan lehiatzeko aukeratu zuten. Bere hurrengo lanek ere, hau da, No es bueno que el hombre esté solo (1973), Tormento (1974) eta Pim, pam, pum… ¡Fuego!-k (1975), hainbat zinema-jaialditan parte hartu zuten.Tormento Donostia Zinemaldian saritua izateaz gain, protagonistak, Concha Velascok, zenbait sari nazional irabazi zituen. 1976an, La Corea zuzendu zuen, eta 1978an, Un hombre llamado Flor de Otoño. Bigarrenarekin, Donostia Zinemaldian gizonezko aktore onenaren (José Sacristán) Zilarrezko Maskorra irabazi zuen.Ondoren, Akelarre filmatu zuen (1983). Berlingo zinema-jaialdian lehiatu zen eta Karlovy Varykoan lehiaketaz kanpo aurkeztu zuten. Beste film luze batzuk ere egin zituen: Bandera negra (1986), El día que nací yo (1991) eta El maestro de esgrima (1992). Azkenak Donostia Zinemaldia inauguratu zuen, hiru Goya sari irabazi zituen eta 1993ko Oscar sarietarako hautagai izan zen. Bere ondorengo pelikulak ere nazioarteko zinema-jaialdietan aurkeztu zituen eta sari asko jaso zituzten: Morirás en Chafarinas (1994), Más allá del jardín (1996) –hiru Goya eman zizkioten– eta Tiempo de tormenta (2003) –Málagako zinema-jaialdian Epaimahaiaren Sari Berezia eta gidoi onenaren saria eskuratu zituen.\nBere ibilbide luzean, Oleak publizitatean lan egin du eta dokumental batzuk egin ditu, adibidez: Gernika (1982), Bihotzez (1983) eta Athletic, un siglo de pasión (1998). Telebistarako fikzioaren arloan, La huella del crimen telesaileko atal bat filmatu zuen, «El caso de las envenenadas de Valencia» (1985), eta La leyenda del cura de Bargota TVErako film luzea (1986). Arlo horretan egin duen azken lana La conspiración izan da (2012), TVEk eta ETBk ekoitzitako TVmovie-a. Halaber, antzerki-zuzendari gisa aritu da, Antonio Galaren Inés desabrochada (2003) lanean –zuzendaritza eszeniko onenaren Oihala saria jaso zuen– eta Rafael Azconaren El pisito (2009) izenekoan –urteko zuzendaritza eszeniko onenaren Rojas saria–.\nOleak bere ibilbidean jaso dituen sari eta omenaldi ugarien artean, ondokoak nabarmentzen dira: Kairoko zinema-jaialdikoa (Elia Kazanekin batera), Nanteseko Espainiako Zinemaren Jaialdikoa, Valladolideko SEMINCIkoa (bere ibilbideagatik Urrezko Galburua eman zioten), Bilboko Arte Ederren Museoko Filmategiarena, Donostia (bizitza osoko ibilbidearen saria), Sitges, Ourense eta Astorgako zinema-jaialdietakoa eta Espainiako Arte eta Zientzia Zinematografikoen Akademiak eskaini zion omenezko zikloa.


Araba, Bizkaia eta Gipuzkoak premiazko neurriak adostu dituzte, egoera ekonomikoak gehien kaltetutako sektoreei likidezia emateko\nRamiro González, Unai Rementeria eta Markel Olano diputatu nagusiek aurreratu dituzte hiru erakundeen artean adostutako neurriak, langile autonomoak, mikroenpresak eta enpresa txikiak kalte ekonomikoetatik babestea helburu dutenak\n29 Martxoa | Bizkaiko Foru Aldundia\nArabako, Bizkaiko eta Gipuzkoako foru aldundiek neurri sorta bat adostu dute egungo egoera ekonomiko globalaren ondorioen eraginpean dauden eragile ekonomikoen likidezia indartzeko. Egoera horren ezaugarri nagusiak dira inflazioa eta energiaren eta lehengaien kostuen igoera, bai eta horiek ekoizpen-katean dituzten ondorioak ere. Testuinguru horretan, eta COVID-19aren pandemiak sortutako krisiaren aurrean egin zuten bezala, foru aldundiek aparteko neurriak hartu dituzte sare ekonomikoaren sektore ahulenetan egoera hau izaten ari den eragin negatiboa arintzeko, hala nola enpresa txikietan, mikroenpresetan eta langile autonomoetan.\nArabako diputatu nagusi den Ramiro Gonzalez; Bizkaiko diputatu nagusi den Unai Rementeriak; eta Gipuzkoako diputatu nagusi den Markel Olanok aurreratu dutenez, neurri horiek honako hauek dira: zergen ordainketan aparteko geroratzeak ematea, interesik eta bermerik gabe; PFEZren ordainketa zatikatuak ordaintzetik salbuestea; gastuen forfait-a handitzea; eta lehen sektoreari diru-laguntza berriak ematea.\nBerehala indarrean sartzeko, aldundi bakoitzak honako neurri hauek onartuko ditu, premiazko Foru Dekretu-Arauen formularen bidez:\nInteresik gabeko gerorapena zergen ordainketan\nLangile autonomoek, mikroenpresek eta enpresa txikiek aparteko gerorapena izango dute zergen ordainketetan, eta ez dute bermerik aurkeztu beharko. Foru ogasunek emango dituzten geroratze hauek ez dute interesik sortuko, eta geroratutako zenbatekoak itzultzeko zenbateko berdina izango duten sei hileko kuotatan ordaintzea eskaintzen dute, hiru hilabeteko gabealdi baten ostean egingo dena.\nPFEZren ordainketa zatikatuen salbuespena\nJarduera ekonomikoak egiten dituzten pertsona fisikoak ez daude behartuta PFEZren ordainketa zatikatuak autolikidatu eta ordaintzera urteko lehen bi hiruhilekotan.\nAutonomoentzako eta mikroenpresentzako gastu-forfait handitzea\nHirugarren neurria gastuak konpentsatzeko forfait-a handitzea da, mikroenpresek eta langile autonomoek beren zerga-oinarria murrizteko, dela Sozietateen gaineko Zergan, dela PFEZan.\nForfait-aren handitzeak indar berezia izango du salgaien errepidezko garraioan, nekazaritzan eta abeltzaintzan, hiru lurraldeetan % 70eraino igotzen baita. Forfait orokorra, bai PFEZan (langile autonomoak), bai Sozietateen gaineko Zergan (mikroenpresak), % 15eraino igotzen da.\n5,4 milioi euro nekazaritza eta abeltzaintzari zuzeneko diru-laguntzetan\nHalaber, hiru aldundiek erabaki dute zuzeneko diru-laguntzen lerro berri bat irekitzea lehen sektorea laguntzeko: 2,5 milioi euro Araban, 1,2 milioi euro Bizkaian eta 1,7 milioi euro Gipuzkoan.\nArabako diputatu nagusiak ireki du hitzaldien txanda. Ramiro Gonzálezek hiru aldundien arteko koordinazioa eta elkarlana nabarmendu ditu, inbasioa hasi zen momentutik. "Gure eskumen nagusia den fiskalitatea erabiliko dugu. Hiru foru-aldundiak, konprometituak eta koordinatuta gaude. Hiru diputatu nagusiek elkarrekin lan egin dute, erantzun horren buru izateko", adierazi du. Honekin batera, gehitu duenez, "beharrezkoa dena egingo dugu gure produkzio-sareari egoera honi aurre egiten laguntzeko. Gure eskumenen esparruan egingo dugu. Ezinbestekoa da enpleguari eta gizarte-kohesioari eusteko".\nUkrainako inbasioaren zentzugabekeria deitoratu du baita ere Unai Rementeriak, eta azpimarratu du gerra pairatzen ari diren pertsonak direla kaltetu nagusiak. Honekin batera, azpimarratu du neurri horiek gure ekonomian eta gure pertsonengan izaten ari den ondorioak arintzen saiatuko direla. Balioa eman dio hiru aldundien ekintza bateratuaren eraginkortasuna, "baliabideek gehien behar dutenen esku jarraituko dutelako, gehien behar dutenean".\nBestalde, Markel Olano Gipuzkoako diputatu nagusiak ere elkartasuna adierazi dio Ukrainako herriari. Testuinguru ekonomikoari dagokionez, egungo eta etorkizuneko erronkei erantzuteko elkarlanean aritzearen garrantzia azpimarratu du. "Erakundeen eta lurraldeen arteko lankidetza gaur agerraldi honetan irudikatu dugu. Baina lankidetzan ari gara baita gure ehun ekonomikoarekin, gure enpresekin, elkarteekin eta langileekin ere, eta horiei eman nahi diegun mezua da ateak irekita ditugula, eta ahal dugun guztian laguntzeko borondatea ere badugula", defendatu du.


Afrikako Batasunak izurriaren aurkako 110 milioi txerto dosi jasotzeko akordioa egin du | Mundua | Berria\nErizain bat gizon bati txerto dosi bat jartzen, Johannesburgon (Hegoafrika). Kim Ludbrook / Efe Tamaina handiagoan ikusi\nAB Afrikako Batasunak COVID-19aren aurkako 110 milioi txerto dosi jasotzeko ituna egin du Moderna AEBetako farmazia enpresarekin. Hain zuzen ere, AEBetako Gobernuak bideratu du akordioa, eta ABk aurreikusten du abenduan jasotzea aurreneko 15 milioi dosiak. «Hau guretzat lorpen bat da», nabarmendu du, gaur, ABko kide Strive Masiyiwak, prentsa agerraldi telematiko batean. Datorren urteko lehen hiruhilekoan beste 35 milioi txerto dosi dira Afrikara bidaltzekoak, eta bigarren hiruhilekoan beste 60. Afrikak 1.300 milioi biztanle inguru ditu, eta, Gaixotasunak Kontrolatzeko eta Prebenitzeko Afrikako Zentroak emandako datuen arabera, oraingoz soilik herritarren %5,23ri jarri dizkiete txertoaren bi dosiak.\nBatasuneko kidearen esanetan, arazoa ez da izan txerto dosien prezioa, baizik eta horietarako «berehalako sarbidea». Eskerrak eman nahi izan dizkio Washingtoni, neurri batean AEBetako administrazioak negoziatu baitu akordioa. Izan ere, izurriari erantzuteko Etxe Zuriko koordinatzaile Natalie Quillianen hitzetan, «ABri erosketaren ilaran lekua egiteko» intentzioarekin atzeratu du Washingtonek Modernari erositako 33 milioi dosi osasun agintarien esku uztea. «Txertoak ekoizten dituzten beste herrialde batzuei eskatu nahi diegu jarrai dezatela AEBetako Gobernuaren eredua, eta ireki diezagutela txertoak erosteko bidea. Hilabete asko daramatzagu hori eskatzen», azpimarratu du Masiyiwak.\nAfrikako 55 herrialdek osatzen dute batasuna. Orain arte, herrialdeek beren kabuz erosi dituzte txerto dosiak, edo, bestela, beste herrialde edo instituzio batzuek eman dizkiete, edo Covax nazioarteko programaren bidez. Moderna etxeak ohar batean nabarmendu duenez, ABrekin hasitako «luzera begirako» lankidetza akordio bateko «aurreneko pausoa» da emandakoa.